text:
Ingolf S. Olsen
Gamalt var, at reið ein á tveimum rossum, so var vandin stórur fyri, at skrevið skrædnaði. Men higartil hevur tað tó gingið hjá mær at hildið við bæði NSÍ og 07 Vestur, sjálvt tá bæði liðini, sum nú, hava spælt í bestu deildini.
Higartil hevur tað borið til, tí liðini bæði altíð hava barst í hvør sínum enda í deildini. NSÍ um heiðursmerki í betra endanum og 07 Vestur um yvirliving í hinum endanum.
Nú eri eg av tí slagnum, ið best dámar at fylgja við føroyskum fótbólti í útvarpinum. Teir tveir tímarnir sunnudag seinnapart eru vorðnir til eina heilaga fríløtu í bilinum; við snigilsferð saman við Súna Merkisstein og Jóannesi Jacobsen.
Alt ov spentur Hendingaferð oyðileggi eg mær eyguni við at kika eftir heimadystunum hjá 07 Vesturi úr stovuvindeyganum, men sera langt er ímillum, at eg eri í skýlinum ella standi á síðulinjuni.
Enn longri er ímillum, at eg eri við Løkin og hyggi at NSÍ.
Tað er ikki tí, at eg ikki unni mær eitt atgongumerki. Eg havi bara ikki nervar at vera ov nær orrustunum á vøllinum. Eg blívi ov spentur.
Nei, bestu dystirnir eru teir, eg hoyri í útvarpinum, meðan eg damli runt á føroysku vegunum og samstundis njóti vøkru náttúruna. Tá gerist eg eisini ofta ov spentur, men frægari er at gera sær fyri skommum framman fyri onkrari ær ella gás í vegjaðaranum heldur enn framman fyri einari fjøld av fótbóltsáskoðarum.
Tríggjar fótbóltsdagar um árið vildi eg tó fegin sloppið undan. Tað eru tær tríggjar ferðirnar, tá NSÍ og 07 Vestur bresta saman. Tá lurti eg ikki, men lúri bara av og á inn á portalarnar at kekka støðuna. Soleiðis verður eisini í dag.
Lagnufelagsskapur Men hvussu ber tað til, at eg enn er svorðin NSÍ-fjeppari eftir so nógv ár í útlegd? Við undantaki av tveimum árum fyrst í øldini, havi eg búð annaðhvørt uttanlands, í Havn ella í Sørvági tey seinastu stívliga 35 árini.
Og sjálvur havi eg absolutt ongantíð verið nakar gávaður fótbóltsleikari. Tann karrieran avmarkar seg til dystirnar á ovaru plen við Glyvra Skúla, har størsta ambisjónin var ikki at verða valdur síðst, tá lokalu stjørnurnar skuldu manna lið.
Nei, eg veit ikki, hvussu tað ber til. Men tað er ikki bara í fótbólti, at nalvastrongurin til heimstaðin enn er heilur. Eg kenni lagnufelagsskap við mínum gomlu bygdafeløgum í øllum lutum. Soleiðis er tað hjá mær og helst hjá fleiri við. Eg frøist, tá eg hoyri, at tað gongur onkrum her um leiðir væl; eisini um tað er onkur, sum eg nóg illa kenni. Tey eru hiðani, runnin úr sama jørildi sum eg. Tí haldi eg við teimum.
Og tí haldi eg við NSÍ!
Mannligt instinkt Tó at eg ikki veit tað, so eri eg rættiliga vísur í, at talan er um eitt urinstinkt, hetta at verða drigin at heimstaðnum alt lívið á tamb eins og laksurin, sum altíð ferðast aftur í ánna, har hann er gitin og klaktur.
Men vissuliga er hetta eitt urinstinkt, ið meira fylgir okkum monnum enn kvinnunum. Allir teir vinmenninir, sum eins og eg eru fluttir úr Runavíkar Kommunu fyri nógvum árum síðani, halda eisini við NSÍ enn. Onki annað kemur upp á tal.
Øðrvísið er við kvinnunum. Systrarnar hjá mær, til dømis, høvdu valla verið fyrsta biltúrin við einum fuglfirðingi, áðrenn tær gjørdust ídnir ÍF’arar. Tað hevði ikki komið fyri hjá einum mannligum NSÍ’ara.
Lagnudystir Well, eg kann møsna hetta til jóla, men sleppi helst ikki undan at taka støðu – hvørjum haldi eg so við í dag?
Hevði NSÍ enn havt ein møguleika at vunnið FM, var eg ikki í iva. So helt eg við teimum. Sama hvat tað galt um fyri 07 Vestur.
Men føroyameistaraheitið er longu farið til Havnar.
Og eg kenni meg rættiliga vísan í, at NSÍ, eisini við einum javnleiki í dag, fer at røkka einum plássi, ið gevur atgongd til evropeiskan fótbólt.
07 Vestur stendur hinvegin á eggini at detta niður í 1. deild.
Teir kunnu bara partvíst avgera sína lagnu sjálvir, nevniliga við at halda fast í næstaftasta plássinum í Betri Deildini. Tí hava teir brúk fyri hvørjum stigi, teir kunnu fáa.
Tað stuttliga er, at lagnan hjá 07 Vestur í meira enn ein forstand liggur í hondunum, ella rættari gaggunum, hjá NSÍ. Ikki bara í hesum dystinum, men eisini í írestandi dystunum í 1. deild.
Tí 07 Vestur sleppur bert at spæla í bestu deildini aftur næsta kappingarár, um næstbesta liðið hjá NSÍ megnar at halda fast í triðjaplássinum í 1. deild, og 07 Vestur samstundis varðveitir sítt 9. pláss í Betri Deildini.
NSÍ berjist ímóti B 68 um triðjaplássið í 1. deild, so tað skuldi í øllum førum borga fyri, at motivasjónin har er upp á pláss.
Samanumtikið, ein javnleikur við Løkin hevði kanska ikki verið av vegnum í dag.


c: text/html

text:
Í næstu viku verða seinastu sýningarnar av SOLI DEO GLORIA eftir Peter Asmussen, sum hevði frumsýning á Tjóðpallinum 17. februar. Leikurin hevur fingið serstakliga góða móttøku av áskoðarum og ummælarum og verður millum annað róstur fyri framførsluna hjá Gunnvá Zachariasen, Hans Tórgarð, Beintu Clothier og Allan Dalsgarð, tekstin hjá Peter Asmussen, týðingina hjá Hans Tórgarð og leikstjórnina hjá Christoffer Berdal.
SOLI DEO GLORIA er ein kaleidoskopiskur leikur um okkum menniskju í støðum har tørvurin á kærleika er størstur og evnini at elska eru minst. Ein leikur um at vera á lívi og at vera í lívinum.
Kinna Poulsen skrivar í sínum ummæli: “Tað var stuttligt og einaferð haldi eg, at hjartað steðgaði, men tað fór til alla eydnu í gongd aftur og tað eri eg sera fegin um aftaná hendan leikin, sum í øllum sínum dapra meiningsloysi er sera lívsjáttandi. Vit eru til her og nú. Tað er tað einasta, sum hevur týdning.”
Jákup Bogi Joensen skrivar m.a. soleiðis Í sínum ummæli: “Leikurin er eitt kensluligt gosfjall. Ein eksistentiellur rutsjubani, har kenslurnar sveiggja frá rúsandi lukkukensluni til melankolskt dapurskygni og vónloysi. Frá tí mest inniliga og eyma kærleikanum til ráan beiskleika og hatur. Og alt har ímillum. Stríðandi mótsetningar og ymisk brigdi, sum lýsa víddirnar í menniskjanum og spennið í kærleikanum.”
Í útvarpssendingini Nón í Kringvarpinum gav Heiðrik av Heygum leikinum 5 av 6 stjørnum. Heiðrik var serliga hugtikin av leikarunum, leikstjórnini, føroyska málinum og samanspælinum millum tað álvarsama og tað tragikomiska.
Aðrir áskoðarar hava eisini sagt sína hugsan um upplivingina, m.a.: "Søgurnar vóru so ótrúðliga væl og livandi fortaldar. Tær settu seg í kroppin og eg haldi ongantíð, at eg havi verið til ein leik, sum hevur fylgt mær so leingi aftaná- hann fer ikki frá mær aftur - hann hevur ruskað í meg”
Spælt verður hetta vikuskiftið og seinastu sýningarnar verða týsdagin 6/3, mikudagin 7/3 og hósdagin 8/3. Longu 11. mars verður pallurin tikin niður, tá næsti leikur skal setast upp á Tjóðpallinum.
Peter Asmussen (1957-2016) var danskur rithøvundur, dramatikari og leikritahøvundur. Hann vann tvær ferðir Reumert virðislønina sum ársins dramatikari, fyrru ferð í 2010 fyri INGEN MØDER NOGEN og seinnu ferðina í 2016 fyri SOLI DEO GLORIA. Peter Asmussen skrivaði harumframt m.a. filmshandritið til Breaking the Waves saman við Lars von Trier í 1996.
LEIKRIT: Peter Asmussen
LEIKSTJÓRI: Christoffer Berdal (DK)
PALLMYND OG BÚNAR: Turpin N. Djurhuus
LJÓSDESIGN: Turpin N. Djurhuus
TÓNLEIKUR: Sakaris
LEIKARAR: Hans Tórgarð, Beinta Clothier, Gunnvá Zachariasen og Allan Dalsgarð
TÝÐING: Hans Tórgarð
Atgongumerki kunnu keypast á tjodpallur.fo

robotstxt: allowed

filter: keep


text:
Síðan Kommunufelagið samtykti avtalufrymilin í juni, hevur Fjølrit raðfest at nýta orkuna til at veita teimum 29 føroysku kommununum loyvi at avrita.
Í skrivandi løtu er avtala undirskrivað við hesar 11 kommunurnar: Runavíkar kommunu - Vágs kommunu - Nes kommunu - Sunda kommunu - Eiðis Kommunu - Vága kommunu - Kvívíkar kommunu - Skálavíkar kommunu - Porkeris kommunu - Sumbiar kommunu og Fugloyar kommunu. Sostatt kunnu lærarar og onnur í starvi í hesum kommunum nú lógliga og uttan at noyðast at skulu spyrja rættindahavaran fyrst, avrita og margfalda tilfar.
Tríggjar kommunur afturat hava samtykt at avtala skal undirskrivast, so væntast kann at tær eisini skjótt kunnu verða settar á listan. Fjølrit er kunnað um, at 11 kommunur hava sett avtaluna á skrá til viðgerðar á komandi býráðsfundi, flestu fundirnir eru í oktobur mánaði. Sostatt eru einans 4 kommunur, sum enn ikki hava latið við seg koma og sum tí ikki kunnu víðka um og fjølbroyta undirvísingartilfarið uttan at spyrja og gera avtalu við hvønn einstakan rættindahava.
Ymiskar tilgongdir til at viðgera avtaluna
Sum heild tykist hugburðurin at vera jaligur, og politikkarar eru farin at skilja týdningin av at fáa avtalu gjørda, so lógin verður hildin, og upphavsfólk fáa samsyning fyri sítt arbeiði. Mannagongdin hjá kommununum at viðgera slíka avtalu er eitt sindur ymisk alt eftir støddini á kommununi. Smáu kommunurnar hava avtaluna til viðgerðar á kommunustýrisfundi. Stóru kommunurnar, sum hava fleiri nevndir, mugu fyrst taka avtaluna upp á fundi í einari ella fleiri nevndum, sum gera tilmæli, ið síðan verður tikið við til býráðsfundin.
Útgjaldingar til rættindahavar
Samstundis verður arbeitt við at endurskoða og bøta reglugerðina fyri útgjaldingar til rættindahavar. Málið er, at hon sjálvsagt skal lúka treytirnar í føroysku lóggávuni, men samstundis á best møguliga hátt nøktar tørvin hjá rættindahavunum og umstøðurnar í føroyska lista- og mentarnarumhvørvinum. Ætlanin er, at reglugerðin verður klár at viðgera og fara til atkvøðugreiðslu á aðalfundinum 30. januar 2019.
- Fjølrit


text:
Arbeiðsbókin er eins og næmingabókin býtt sundur eftir evnum. Hvør opna í arbeiðsbókini byrjar við, at næmingarnir lýsa veðrið júst hendan dagin. Teir skulu t.d. lita hitastigini í hitamátaranum og seta ring um, hvussu veðrið annars er (skýggjað, sól, regn o.s.fr.)
Grindalokkur, 1. flokkur er nýtt tilfar eftir Gunnvá Dam, lærara. Bókaheildin umfatar næmingabók, arbeiðsbók og lærarabók.
Arbeiðsbókin er eins og næmingabókin býtt sundur eftir evnum. Hvør opna í arbeiðsbókini byrjar við, at næmingarnir lýsa veðrið júst hendan dagin. Teir skulu t.d. lita hitastigini í hitamátaranum og seta ring um, hvussu veðrið annars er (skýggjað, sól, regn o.s.fr.)
Arbeiðsbókin leggur upp til, at næmingarnir arbeiða í arbeiðsbókini aftaná, at flokkurin hevur prátað um evnið í næmingabókini.
Næmingabókin er bók við myndum uttan tekst. Lagt verður upp til, at næmingarnir ogna sær vitan út frá tí teir síggja á myndunum, vita frammanundan og fáa at vita frá læraranum og øðrum næmingum.
Næmingabókin er skipað bæði eftir árinum og í evnum. Hon hevur 30 opnur, sum viðgera umleið 30 ymisk evni. Hvør opna hevur ein borda niður eftir vinstru síðu, sum sigur nakað um júst ta ávísu tíðina, tá ið næmingarnir arbeiða við evninum.
Ole Wich hevur teknað næmingabókina, sum eisini hevur nógvar fotomyndir.
Uppgávurnar eru ymiskar, men dentur er lagdur á, at tær eru so mikið lættar, at flestu næmingarnir megna at loysa tær.
Jóannes Lamhauge hevur myndprýtt arbeiðsbókina.
Í lærarabókini sær lærarin, hvussu leingi ætlanin er at arbeiða við hvørjum evni. Víst verður á, hvussu til ber at arbeiða við bordanum, og upplýsingar um ymiskt í bordanum síggjast í lærarabókini, t.d. nær fuglur fer, og nær hann kemur, nær vit flyta klokkuna frá summartíð til vetrartíð og øvugt, og nær mannarættindardagurin hjá ST er.
Uppskot er um, hvussu arbeiðast kann við hvørjari einstakari opnu. Í lærarabókini verður víst á, hvat ber til at práta um bæði í bólki og flokkinum.
Í lærarabókini stendur eisini, hvussu næmingarnir kunnu arbeiða í arbeiðsbókini, og víst verður eisini til aðrar aktivitetir í flokkinum. Møguleikar eru at arbeiða við evnisarbeiðum og verkætlanum.
Rithøvundurin vísir til søgur, sum eru hóskandi at lesa til tey ymisku evnini, og fakta um evnini , sum arbeitt verður við, er eisini at finna í lærarabókini.
Fløga við sangum, fuglaljóði og uppgávum til arbeiðsbókina hoyrir til lærarabókina.
Næmingabókin er bók við myndum uttan tekst. Lagt verður upp til, at næmingarnir ogna sær vitan út frá tí teir ...
Í lærarabókini sær lærarin, hvussu leingi ætlanin er at arbeiða við hvørjum evni. Víst verður á, hvussu til be...


text:
Hósdagin 28.12 skipa MFS og Altjóða Skrivstovan í felag fyri áhugaverdum fundi fyri øllum lesandi uttanlands.Talan er um ein pallborðsfund, har kjakast verður um tað at venda heimaftur til føroyska arbeiðsmarknaðin.
a. Ein lesandi fer at greiða frá um sínar vónir, ynski og krøv til tað at koma heimaftur til Føroyar eftir lokna útbúgving í útlandinum. b. Ein nýútbúgvin fer at greiða frá, hvussu tað er at koma heimaftur. c. Umboð frá arbeiðsmarknaðinum fara at greiða frá, hvørjir arbeiðs- og karrierumøguleikar eru í Føroyum.
Framløgur verða eisini frá einum lesandi undir ÚSUN-skipanini og frá einum umboði frá MFS. MFS vil í hesum sambandi fegin kjakast meiri um samarbeiði og felagsskapsarbeiði uttanfyri Danmark. Hvat vænta vit av hvørjum øðrum? Hvat kann MFS gera? Hvat vænta/krevja tit av einum felagið sum MFS?
Altjóða Skrivstovan verður til staðar og er áhugað í at hitta teg til eitt prát um, hvussu lestnaðurin gongur. Um tú hevur trupulleikar við SU, skatti, merit ella aðrar spurningar, kanst tú fáa vegleiðing og hjálp frá ASK.
Tiltakið verður í Miðlahúsinum kl. 20.00 - Møtið fjølment!!


text:
Økistænastan í Sandoyar Sýslu er eitt kommunalt samstarv millum allar kommunur í Sandoyar sýslu.
Økistænastan er skipað við heimild í løgtingslóg um heimatænastu, eldrarøkt v.m. frá 7. Apríl 2014.
Adressa:
Økistænastan í Sandoyar sýslu
Miðgøta 8
210 Sandur
Tlf 793600 - fax 361891- t.post ot@ot.fo
Økistænastan veitir heimasjúkrarøkt, heimahjálp, og endurvenjing til heimabúgvandi. Hartil veitir Økistænastan bústaðartilboð til óhjálpin eldri.
Økistænastan kann veita persóni samsýning fyri at ansa eldri og óhjálpnum persóni heima, tá tørvur er á støðugari røkt og hjáveru sambært kunngerð um umsiting av samsýning fyri ansing av eldri og óhjálpnum persónum frá 17. desember 2014.
Økistænastan skal bjóða øllum borgarum, sum eru vorðnir 75 ár, fyribyrgjandi heimavitjan. Í minsta lagi skal Økistænastan bjóðar eina fyribyrgjandi heimavitjan um árið.


text:
*** HVUSSU BLÍÐ FÓLKINI ERU *** Eg veit ikki heilt hvat eg vantaði, áðrenn eg fór. Men eg var í hvussu er ikki klár uppá at møta einum so fittum fólkaslagi. Alt frá starvsfólkunum á flogvøllinum, til starvsfólk á matstovum... Continue reading →
Eg eri enn í Thailandi! Her er fantastiska vakurt og heitt, men áðrenn eg fór bakaði eg hesar cookies’nar. Hesar eru góðar eitt kalt illveðurskvøld heima í Føroyum. Altso mær dámar væl at stákast í køkinum. Tað er blivið mítt... Continue reading →
Vit komu til Thailand mánakvøldið og her er onki minni enn fantastiskt! Vit njóta hvørja løtu í vakra umhvørvinum. Fólkini eru so ótrúliga fitt og blíð, og her er so deiliga friðarligt. Vit hava longu upplivað eina rúgvu. Millum annað,... Continue reading →
Nøkur vilja nevna at 2016 hevur verið eitt ár har soo nógvar stórar stjørnur hava latið lív, og tí skal 2016 eitast at hava verið minni gott. Men hesum dugi eg slett ikki at fylgja. Lívið hjá teimum kendu skuldi... Continue reading →
TWIX er ikki mítt yndis góðgæti, MEN tað er hetta har aftur ímóti blivið. Eg kann ikki lýsa við orðum hvussu væl hetta smakkar, og nú tað er uppi, havi eg bara hug at gera eina portión afturat. Eg kundi... Continue reading →
Ja.. eg eri ein av teimum ið gleðist um at SAS eisini fer at flúgva til Føroyar, í vón um at prísirnir fara at lækka eitt sindur. Eg meini so við, prísirnir hjá Atlantic eru (eftir mínari meining) rættiliga langt... Continue reading →
Ein banankøka ljóðar kanska heldur óintresant, men altso altso hendan smakkar væl! Mamma plagdi altíð at baka eina køku til vikuskiftið, tí tað mátti man hava. Eg eri púra einig. Onki vikuskifti uttan okkurt søtt til tonna. Hendan er ordiliga... Continue reading →
Eg skilji á lagnum, at stormurin herjar á í Føroyum, men tað kann eisini verða huganligt at sita inni í kuldanum ha? Fyrr dámdi mær onki væl veturin. Kanska var tað tí at eg bant tað við myrkur og kulda.... Continue reading →
Besta jólagávan í ár var frá mínari betru helvt. Nokk tí at hann kennir meg allar best, og veit júst hvat eg verði allar gleðast fyri. Eg haldi kanska at mín bygdasligi nørdasjeikur er hálvgun romantiskur. Hesuferð hevði hann í... Continue reading →
Waaauw Waaauw Waaaauw!! Áhh sum eg elski vakrar kjólar! Eg hevði ynskt at eg hevði fínar veistlur at fara til hvønn mánaða, bara so eg kundi lati meg í ein nýggjan vakran kjóla hvørja ferð. Men soleiðis er støðan ikki,... Continue reading →


text:
Fiskivinnunýskipanin knúsar Føroyar
Páll Gregersen, stjóri á Fiskavirkinum í Gøtu, var bersøgin í tíðindunum á FM1 mikudagin. Hann kom við lemjandi atfinningum mótvegis fiskivinnunýskipanini, serliga tí at skipanin hevur gjørt umstøðurnar hjá fiskivinnuni so óstabilar og óvissar, at ongin vil gera íløgur í hana longur. Framsókn og Bjarni Hammer heita eisini á landsstýrismannin um at steðga á við nýskipanini og sleppa ætlanini um at fara yvir til kvotur heldur enn fiskidagar 1. januar 2019.
Mánadagin kom Hanus Hansen við einum aftursvari til Óluvu Klettskarð, ið m.a. sigur at hann væntar at gjalda 20% minni í hýrum í 2018 og at fiskivinnunýskipanin ger, at neyðugt varð at selja Sjúrðarberg úr flotanum fyrr í ár, tí grundarlag ikki var fyri tveimum skipum í Barentshavinum. Tað hava vit gamaní hoyrt fyrr, men so endar Hanus við einum sera órógvandi setningi: “Vit hava seinastu tríggjar mánaðirnar tvær ferðir søkt føroyskar bankar um fígging til smávegis umvælingar av gomlu skipum okkara, men bankarnir hava noktað, vísandi til at teir ikki hava álit á nýggju skipanini.”
Hetta er sera álvarsamt. Páll Gregersen vísti í áðurnevndu tíðindasending á, at føroyski skipaflotin ger alsamt eldri, og ongin ger nýíløgur í skip. Hetta samsvarar væl við tað, sum Hanus Hansen førir fram um, at bankarnir ikki vilja fíggja.
Teir nýggju aktørarnir, sum skuldu koma við uppboðssøluni, komu ongantíð. Vit fingu nakrar nýggjar aktørar við menningarkvotunum, men teir komu ikki inn í vinnuna við skipum. Tí máttu teir gera avtalur við verandi reiðarí um at fiska sína menningarkvotu fyri seg. So her kom heldur onki nýtt stál inn í flotan, tvørturímóti.
Ávarað bleiv, men fyri deyvum oyrum
Tað er ikki gjørligt fyri hvørki Fiskimálaráðið ella samgonguna at siga, at nakað av hesum er komið óvart á. Tað framgongur av hoyringarsvarunum frá 2017, at ávarað varð bæði um at færri aktørar fóru at bjóða seg fram, og at tað fór at vera minni áhugavert at fíggja fiskivinnuna (t.d. hoyringarsvarið frá Bank Nordik, dagf. 7. juni 2017, s. 4). Dentur verður lagdur á, at serliga trupult verður tað fyri nýggjar aktørar at finna fígging. Somuleiðis verður gjørt vart við, at váðin við at seta pening í vinnulívið í Føroyum verður nógv størri (hoyringarsvarið frá Reiðarafelagnum, dagf. 15. juni 2017, s. 10).
Sostatt vistu samgongan og fiskimálaráðharrin av, at nýskipanin fór at minka um íløguáhugan í føroysku fiskivinnuna, og nú er sjón fyri søgn, at sjálvt verandi aktørar hava torført við at fáa fígging til simpult viðlíkahald.
Hvar skulu tær 63 eyka milliónirnar koma frá?
Landsstýriskvinnan í fíggjarmálum hevur inntøkuført 355 mió. í tilfeingisgjaldi í mun til 292 milliónir í fjør, ein vøkstur uppá yvir 20%. Men tað er alt annað enn gjøgnumskygt, hvaðani peningurin skal koma. Longu í ár eru útflutningstølini heilt nógv versnað. ICES er úti og mælir til stóran niðurskurð. Teir, sum hava menningarkvotur, hava stórar útreiðslur til at leiga sær skip og tí lægri gjaldføri, enn um teir áttu skipini.
Tað tykist vera greitt, at fiskivinnan fær onga fígging til gjaldføri, tí bankarnir trúgva ikki uppá fiskivinnunýskipanina. Í Vinnunevndini liggur eitt uppskot um veiðigjald, sum skal drena risaupphæddir úr vinnuni, men tað uppskotið sær ikki út til at hava meiriluta aftanfyri seg. Verður tað ikki samtykt, so skal vinnan bert gjalda gamla kilogjaldið, og tá tódnar yvirskotið hjá landsstýriskvinnuni munandi, og Landsstýrið stendur við einum øðrum trupulleika.
Samgongufelagar melda pass
Nýskipanin møtir alsamt størri mótstøðu, jú meira hon verður trýstroynd. Tann alt ov drúgva viðgerðin av menningarkvotum í Fiskimálaráðnum merkir, at loyvini sum vórðu útskrivað í august, ganga út eftir bert fáar mánaðir (og tí ivaleyst mugu leingjast). Her hevur andstøðan fleiri ferðir verið frammi við peikifingrinum, men her er Fiskimálaráðið sjálvt sín egni versti fíggindi, við at hava undirmett ta orkuna, sum skuldi til. Harvið rulla tey í Fiskimálaráðnum ein kavabólt framman fyri sær.
Uppaftur meira álvarsamt fyri fiskimálaráðharran er tað, at samgongufelagar nú uppá strípu venda tumlinum niður eftir. Kristin Michelsen hevur – uttan at siga tað við orðum – markerað, at hann er ímóti uppskotinum um veiðigjøld, og harvið verður tað neyvan samtykt. Hanna Jensen hevur vegna Framsókn sagt, at tey taka ikki undir við at fara frá fiskidøgum til kvotur 1. januar. Aftur her tykist Fiskimálaráðið at hava undirmett sína fyrireikingaruppgávu, tí uppskotið er framvegis ikki klárt, hóast fyrireikingartíðin bleiv longd við einum ári í fjør. Og Bjarni Hammer meldaði seg samdan við Framsókn í tí málinum, og legði afturat, at hann var ikki heitur fyri at leggja um til kvotur yvirhøvur.
Sostatt tykist leggjast afturat við samgongulimum, sum hava fingið kaldar føtur, nú nýskipanin koyrir á tíggjunda mánað. Har fleiri búskaparfrøðingar áður stuðlaðu nýskipanini, er teirra stuðul nú eisini fánaður burtur í onki, meðan menn við góðari rødd sum Páll Gregersen og Hanus Hansen halda á við sama áræði. Helst tí teir vita, at uppaftur fleiri lurta nú.


text:
Orð: Horatius Bonar
Lag: Ira D. Sankey
Týtt: Victor Danielsen
1. Enn, enn er rúm í Lambsins gleðihøll,
enn bjóðast frelsa, hoyrið, hoyrið øll!
Niðurlag: Rúm, rúm, enn rúm,
áh, komið, komið nú!
2. Alt er til reiðar, trín í salin inn!
Harrin tær bíðar, kom og frelsu vinn!
3. Dagsljósið svinnur, sólin setur brátt,
skjótt er umkring teg døpur, ævig nátt.
4. Húsið, tað fyllist, skjótt tað verður stongt;
ikki tó er tað fyri teg ov trongt.
5. Kom inn, kom inn! Borðreitt er fyri tær;
men tú skalt doyggja, um tú drálar har.
6. Harðari kallar Harrin – hoyrir tú:
Kom, tú sum ivast, steðga ikki nú!
7. Skjótt verður hurðin stongd, og tú skalt fá
hoyra eitt orð so myrkt og vónleyst tá.
Niðurlag: Ei rúm, ei rúm! –
áh, vónleys orð: Ei rúm!


text:
Kvívík: Tíðindaskriv um útstykking
politikkur27-10-2017 - 14:52 - Jóanis Nielsen
Tíðindaskriv
Nú er Kvívíkar kommuna komin eitt stórt fet nærri málinum um at kunna bjóða grundøki í Kvívík eftir ólavsøkuna í 2018.
Kommunan valdi at bjóða arbeiðið út í innbodnari lisitatión og komu 5 tilboð inn. Sp/f Tórhallur Hansen hevði lægsta tilboðið, ið var á kr. 7.080.472 hægsta boðið var á kr. 13.031.524.
Ætlanin er at alt arbeiðið skal verða liðugt í 2018.
Í nýggju útstykkingini eru 19 grundøkir og standa 26 fólk á listanum til at fáa grundøki.


text:
Orð: Petur Michelsen
Lag: James A Bland
1. Føroyar tá sólin í tindrandi megi
stavar á firðir og dandandi vág,
tá kemur hugsjónin til mín i gleði:
Føroyar er land mítt – her aldist eg á.
2. Tá ið so skýmingin sígur um landið,
kámast burt alt, eg í dagsskini sá.
Aldurnar tutlandi spæla á sandi –
stjørnurnar glitrandi glampa á vág.
3. Føroyar, tá stormur í leikandi øði
skakar og knasar – eg dragist at tær.
Tá ið so hvirlurnar leggjast av møði,
alt verður kvirt – tað er dýrd víða hvar.
4. Føroyar, tá stórkavin leggur seg niður,
alt verður snjóhvítt úr tindi í strond,
tá kemur til mín hin sælasti friður,
hugtekur meg – tú ert best millum lond.
5. Føroyar, tá mjørkin á sumri teg fjalir,
tindarnir klárir tó glitra í sól –
og tá ið sólvindur millum teir spælir
veit eg, tú altíð skal vera mær ból.
6. Føroyar í brimduni, Føroyar í stilli,
Føroyar í havódn og Føroyar í logn,
Føroyar við tínari náttúru villu,
Føroyar – tú ert mær mín dýrasta ogn.


text:
Heri Simonsen 15.04.2018 (13:25)
Rás2 sigur frá Skála-KÍ og NSÍ-HB
Sunnudagin seinnapart sendir Rás2 fótbólt frá klokkan 13 til klokkan er farin av 18.
Klokkan 13 til 14 verður fótbóltspanelið frá fríggjadegnum endursent.
Klokkan 14 til 15 verður upptakt til 6. umfar í betrideildini, ið Petur Asbjørn Lervig skipar fyri.
Klokkan 15 til 17 siga Tróndur Arge og Hilmar Jan Hansen frá dystunum NSÍ-HB við Løkin í Runavík, og dystinum Skála-KÍ. Fylgt verður við og kunnað verður um gongdina í hinum trimum dystunum: 07 Vestur-B36, EB/Streymur-Víkingur og Suðringar-B36.
Klokkan 17 til 18 verður sendingin "Triði Hálvleikur" á skránni. Prátað verður við umboð fyri øll betrideildarliðini hjá monnum.
Øll kunnu lurta eftir sendingini á www.midlar.fo. Vanligu frekvensirnir hjá Rás2 eru FM 88,7, FM 91,7, FM 95,9 og á FM 98,7.
In.fo hevur beinleiðis tekstfrásøgn frá øllum fimm dystunum. Samanumtøkur, myndir og ljóðsamrøður koma út in.fo seint seinnapartin og um kvøldið.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Nú How I Met Your Mother koyrir á síðstu sesong, eru ætlanir at gera eitt spinoff. Tað eru skapararnir handan upprunaligu seriuna, Carter Bays og Craig Thomas, ið gera komandi seriuna.
Søgan skal fyriganga frá kvinnuliga sjónarhorninum og kallast How I Met Your Dad. Tað verður ein heilt nýggj seria við einum heilt nýggjum høvuðspersóni.
Hesi tíðindini hava fingið blandaða móttøku, har tey flestu halda, tað vera eitt keðiligt hugskot, meðan fjepparar eru spentir.
How I Met Your Mother hevur havt stóran týdning hjá CBS, tí tað hevur verið tann best dámda serian hjá teimum. Tað er tí týdningarmikið hjá teimum at gera eina nýggja seriu, ið kann undirhalda hyggjarafjøldini líka væl.
Er svarið so How I Met Your Dad? Ella er tað klókari at satsa uppá okkurt heilt nýtt?
How I Met Your Dad?
Nú How I Met Your Mother koyrir á síðstu sesong, eru ætlanir at gera eitt spinoff. Tað eru skapararnir handan upprunaligu seriuna, Carter Bays og Craig Thomas, ið gera komandi seriuna.


text:
Føroyar telvaðu javnt 2-2 móti Trinidad & Tobago í síðsta umfari á talvolympaiduni í Georgia í dag.
Martin Poulsen vann, John Rødgaard og Olaf telvaðu javnt, og Helgi Dam Ziska tapti. Helgi var ósigraður fyri dystin í dag, so tað mundi koma honum ógvuliga dátt við, at hann tapti við hvíta fólkinum fyri mótstøðumanni við 300 ratingstigum færri. At síggja til forroknaði hann seg í einfaldari støðu.
Javnleikurin ber í sær, at Føroyar enda nummar 103 í røðini av teimum 185 liðunum í kappingini. Vit vóru styrkismettir nummar 76. Tað hevur ikki gingið nakað serligt hjá føroyska liðnum hesaferð. Allir uttan Martin Poulsen ganga aftur í rating.
Føroyar vunnu 3 dystir, spældu 2 javnar og taptu 5. Endaliga úrtøkan hjá føroysku telvarunum var hendan:
1 GM Helgi Dam Ziska 2550 5/8 (- 6,0) Avriksrating: 2461
2 IM John Rødgaard 2331 3/8 (- 47,8) Avriksrating: 2096
3 FM Olaf Berg 2248 4½/10 (- 18,8) Avriksrating: 2171
4 FM Martin Poulsen 2239 7/10 (+ 22,6) Avriksrating: 2305
5 FM Carl Eli Samuelsen 2237 4/8 (- 28,2) Avriksrating: 2033
Misjavnt
Martin Poulsen stóð seg nógv best av føroysku telvarunum. Martin hevði eydnuna við sær hesaferð við sínum ágangandi og kompromisleysa spæli. Stílurin er óortodoksur og skitin, men ongantíð keðiligur. Martin er óræddur og leggur nógv fyri, og er kaldur og kyniskur, tá ið á stendur. Eitt sindur av einum kovboytelvara.
Tapið í dag spilti heildarúrslitið hjá Helga. Helgi telvar best móti sterkum telvarum. Sigurin á Rafael Leitao – sterkasti telvari í Brasil – var ógvuliga sannførandi. Tá sást, at Helgi er í einum flokki fyri seg av føroyskum telvarum. Men móti teimum, sum eru veikari, sum eru varnir og verja seg væl, hevur hann avbjóðingar. Tað sóu vit í dystinum móti Malta og aftur í dag. Helgi telvar stílreint og korrekt, men er kanska ikki nóg kreativur og dynamiskur, tá ið hann er í favorittleiklutinum. Kanska er venjingarstøðan ikki tann besta, tí Helgi hevur telvað minni eftir at hann bleiv stórmeistari.
Hinir tríggir eru helst vónsviknir. Mest av øllum John Rødgaard. Hann er so smátt komin upp í árini (fyllir 63 í ár), og líkt er til, at hann er ikki longur mentur at røkka somu úrslitum, sum fyrr. Olaf og Carl Eli høvdu eisini ilt við at koma á lagið. Tóktust eitt sindur rustaðir. Seinnu árini hevur talvlesturin ivaleyst ligið á láni, og ov langt hevur verið millum kappingarnar.
Rætt er, at Høgni Egilstoft Nielsen og Rógvi Egilstoft Nielsen – og John Arni Nilssen fyri alt tað – høvdu kunnað styrkt føroyska liðið munandi, men tað var við hesari manningini, at vit vóru styrkismettir nummar 76. Tí fáa vit illa komið til aðra niðurstøðu, enn at endaliga úrslitið sum nummar 103 var eitt vónbrot.
Kina vann
Tað gjørdist ógvuliga trongt í toppinum. Fínrokning mátti til, áðrenn greitt var, hvør var nummar eitt, tvey og trý. Endin var, at Kina streyk avstað við gullinum. Kina og USA telvaðu 2-2 sínamillum í dag. Russland, sum hevði treka byrjan, fekk glið á móti endanum.
Av norðurlondum fekk Svøríki frálíkt úrslit. Í dag vunnu teir 3-1 á Kroatia.
Endalig støða:
1 Kina 18 stig
2 USA 18
3 Russland 18
4 Pólland 17
5 Ongland 17
11 Svøríki
29 Norra
44 Danmark
46 Finnland
68 Ísland
103 Føroyar


text:
Starvið er til setan 20. januar 2017 til 30. november 2017
Tíðarskeið eru, tá tímarnir eru fleiri; serliga í próvtøkutíðini mai/juni.
Í høvuðsheitum snýr farloysvisstarvið seg um:
- At fyrisita próvtøkur í fólkaskúlanum saman við royndar- og próvtøkusamskiparanum á Próvstovuni.
- At gera lønarflytingar og avgreiða rokningar í.s.v. próvtøkur.
- At gera og savna hagtøl um próvtøkurnar í fólkaskúlanum
- Annað fyrifallandi arbeiði í samstarvi við hini starvsfólkini á Próvstovuni
Vit kunnu bjóða
- Eitt avbjóðandi starv í einum livandi umhvørvi, har vit lyfta í felag
- Eitt starv, har tú hevur stóra ábyrgd og ávirkan
Okkum tørvar
- Eitt starvsfólk, ið hevur royndir og innlit í búskaparskipan landsins
- Dugir at arbeiða við lønum og lønarviðurskiftum
- Hevur eitt ávíst innlit í fólkaskúlan, miðnám og Vinnuháskúlan
- Hevur royndir við at arbeiða innan lógarkarmar, kunngerðir og fastar mannangongdir
- Hevur lætt við at seta seg inn í nýggj arbeiðsøki, ið kunnu vera torgreidd
Starvið
- verður væntandi sett beint eftir ársskiftið
- er skipað og flokkað í sáttmála millum fíggjarmálaráðið og starvsmannafelagið
Umsóknir, við prógvum og viðmælum skulu sendast til Regin Marnersson, stjóra á Próvstovuni á reginm@ innan 29. desember kl 12. nam.fo
Umsóknirnar verða væntandi viðgjørdar innan 5 januar 2017
provstovan@ provstovan.foStarvsfólk
Próvstovan er stovnur undir Mentamálaráðnum, sum tekur sær av øllum próvtøkuhaldi, sum ráðið hevur endaligu ábyrgdina av. Tað er próvtøkuhald í fólkaskúlanum, á miðnámi, maritimu skúlunum, yrkisútbúgvingunum og kvøldskúlunum.


text:
Tað letur til, at vit hava nógv gott í væntu frá yrkisleiklistini. Sambært tíðindaskrivi frá Mentamálaráðnum er stuðul latin yrkisleiklistini. Vár Berghamar Jacobsen hevur fingið stuðul til barnaleikin ”Luddi og Lundisa”, sum eftir ætlan fer at verða vístur kring landið. Millum hinar verkætlanirnar er eisini nógv spennandi. Det Ferösche Compagnie fer at gera leik um Lykken, sum í 1970’unum bygdi Lykkenborg í Miðvági. Tvazz fær stuðul fyri at gera eina leiktulking av bókini Ó – Søgur um djevulskap hjá Carl Jóhan Jensen og so fær Tróndur Bogason stuðul til kamaroperuna Adam og Eva – eitt relativt requiem. Ein onnur operaproduktión hevur somuleiðis fingið stuðul til eina kamaroperaversión av Don Giovanni hjá Mozart. Leikhús Skift fær stuðul til: ”Niðursending 1953 og Heimkoma 1973” – ein sjónleikur um eitt svart kapittul í samtíðarsøgu okkara. GUT/Productions fær stuðul til: ”Látur Medusu” – leikur sum ímynd av tí ókúgiliga feminina – í kvinnuni, í manninum, í djórinum, í náttúrini, ja, í alheiminum, Karavella Marionett-Teatur fær stuðul til dukkuleikin ”Skrímslakrýnika” - úr bókunum um skrímslini. Búi Rouch fær stuðul til dansiteatur, ið viðger talgilda menning í mun til menniskjans evolutioneru menning
Rigmor Dam, landsstýriskvinna í mentamálum fegnast um, at játtanin í 2017 er hækkað til 650.000 kr. eftir at hava ligið um 450.000 kr. í 10 ár. Leggjast kann aftrat, at søkt var fyri yvir tríggjar mió. krónur.
Tað er Leiklistaráðið, sum viðger umsóknirnar og ger tilmæli til landsstýriskvinnuna sambært lógini um Tjóðpall Føroya og stuðul til yrkisleiklist v.m.


text:
Rumenia
Rumenia er lýðveldi í Evropa. Í norðri hevur Rumenia mark við Ukraina, í eystri við Moldova og Ukraina, í suðri við Bulgaria, og í vestri við Serbia og Ungarn.
Nicolae Ceauşescu í Rumenia var, til hann varð koyrdur frá í 1989, seinasti kommunistiski einræðisharrin í Evropa.
Innihaldsyvirlit
Søga[rætta | rætta wikitekst]
Landið tók loysing frá Turkalandi í 1878, men kríggj hava havt við sær, at landamørkini fleiri ferðir eru flutt síðan tá.
Frá 1965, til hann varð rendur frá og avrættaður í 1989, stýrdi kommuninstaovastin Nicolae Ceauşescu (26. januar 1918 – 25. desember 1989) Rumenia. Hann var eirindaleysur einaræðisharri. Eitt av málum hansara var, at meiri fólk skuldi vera í landinum, og tí eggjaði hann konum at eiga mong børn, men mong vórðu so niðurundirkomin, at tey kundu ikki hava børnini og sendu tey á barnaheim. Summi børn vórðu ættleidd burtur, men enn eru mong børn á barnaheimi.
Fólkið[rætta | rætta wikitekst]
Í Rumenia eru mong ymisk fólkasløg; fjølmentastir eru rumenar, men har eru eisini ungarar, týskarar og sigoynarar, og við strondina við Svartahav, har ið nú eru mangir frítíðarstaðir, hava turkar og ukreinar búsett seg. Fyrr búði mesta fólkið á bygd og livdi av landbúnaði, men so hvørt ídnaðurin hevur ment seg, eru alt fleiri og fleiri fólk flutt til býirnar at búgva.
Nú á døgum búgva um 250 000 sigoynarar í Rumenia. Fyrr vóru sigoynarar flakkfólk, ið fóru víða um, men nú búgva teir flestu í útryðjunum í býunum og liva til dømis av at selja ross og gamalt jarn. Sigoynarar hava lívliga mentan, og teimum dámar væl dans og tónleik.
Landafrøði[rætta | rætta wikitekst]
Rumenia er av størstu londum í Evropa. Karpatafjøll eru sum ein ovurstórur bugur suður og eystur ígjøgnum landslutin Transsylvania. Norðan fyri og vestan fyri fjøllini er landsluturin Transsylvania. Lendið sunnan fyri og eystan fyri fjøllini er avbera fruktagott.
Býir[rætta | rætta wikitekst]
Búskapur[rætta | rætta wikitekst]
Í kollvelting í 1989 varð fyrilitsleysa kommunistsstýrið, ið hevði vanrøkt landið, felt. Síðan kollveltingina eru viðurskiftini batnað, men enn er Rumenia fátækt land, vinnuloysið er stórt og matur ógvuliga dýrur.
Keldur[rætta | rætta wikitekst]
Ávisingar úteftir[rætta | rætta wikitekst]


text:
1500 fólk tóku mynd saman við HM-steypinum
Myndir26-03-2018 - 22:21 - Jóanis Albert Nielsen
Leygardagin setti Coca Cola flogfarið seg í Vágum, umborð á flogfarinum var HM-steypið. Nógv var gjørt burturúr vitjani í Føroyum.
Fyrst var tikið myndir av steypinum á flogvøllinum, og síðani var koyrt til Havnar. Tað var steðga fleiri ferðir á Oyggjavegnum fyri at taka myndir av HM-steypinum við føroysku nattúrini í bakgrundini.
Í No12 í Havn kundu fólk taka myndir saman við HM-steypinum, og umboð fyri Poul Hansen sigur við jn.fo í kvøld at 1500 fólk tóku mynd saman við steypinum. Poul Hansen er umboð fyri Coca Cola í Føroyum.
Fyrr um dagin var HM-steypið í Oslo, og fólk sum vóru við flogfarinum søgdu at 5 ferðir fleiri fólk vóru møtt upp at taka myndir av steypinum í Føroyum í mun til Oslo, og tað eru tey í Poul Hansen sera fegin um.


text:
Norðlýsið skrivar í nátt, at tað er ringur hýrur á manningini umborð á Sjúrðarbergi í hesum døgum, tí hóast tað enn ikki er blivið alment, so er tað manningini greitt, at teirra arbeiðspláss hesi seinastu mongu árini verður selt av landinum.
Høvuðsorsøkin er fiskivinnunýskipanin hjá landsstýrinum, sum hevur tikið grundarlagið undir hesum trolaranum í Klaksvík, siga tveir av uppsøgdu monnunum við Norðlýsið.
- Vit eru fleiri enn 25 menn, sum missa okkara starv, og av okkum eru 9, sum í løtuni byggja ella hava júst keypt sethús til familjuna, sigur ein av teimum 25 monnunum, sum missa sítt starv, nú Sjúrðarberg verður seldur av landinum.
Tað undrar uppsagdu mennirnar, sum Norðlýsið hevur tosað við, hví politikarar í Suðurstreymi halda tað verða betri at taka skip og størv frá teimum, sum hava satsað sítt lív og yrki uppá hesa vinnu, fyri at geva onkrum øðrum hetta sama livibreyðið.
- Høvdu 25 starvsfólk í Tinganesi ella á LS mist starvið yvir nátt, høvdu vit nokk hoyrt buldur og brak um tað í KvF og Miðlahúsinum, men nú fiskivinnunýskipanin tekur grundarlagið undan Sjúrðarberg og tvingar JFK at selja trolaran av landinum, hoyrist bara tos um, hvør fer at fáa menningarkvoturnar. Einki um tey sum missa og betala fyri hesa fiskivinnunýskipan, har landið vil sleppa at býta út til onnur tað, sum hesir menn hava satsað sítt lív og yrki uppá, skrivar Norðlýsið.


text:
Í mesta lagi tvey løgtingsskeið út í eitt
31. august 2015
Fyri at styrkja fólkaræði og samstundis forða fyri, at sokallaðir livibreyðspolitikarar ikki finna úthurðina í Løgtinginum, fari eg at skjóta upp, at løgtingslimir í mesta lagi skulu kunna sita tvey løgtingsskeið út í eitt. Tá skulu teir út á bonkin í fýra ár, áðrenn teir kunnu stilla upp aftur til Løgtingið.
Ein slík skipan fer at styrkja og menna fólkaræði, tí hetta fer at lata dyrnar í Løgtinginum upp fyri nógv fleir valevnum. Kynini, aldursbólkar og lokalu valevnini fara at fáa nógv betri og breiðari umboðan í Løgtinginum við einari slíkari skipan, tí nógv fleiri fara tá at sleppa framat í Løgtinginum.
Løtingsumboðini fara tá at stríðast og arbeiða meira miðvíst fyri at fremja síni vallyfti, tí tá vita tey, at tíðin í Løgtinginum er avmarkað til tvey valskeið út í eitt, tá ið tey skulu út aftur á bonkin at sita. Eftir fýra árum á bonkinum, kunnu tey so royna seg aftur, við at stilla upp til løgtingsval. Politikarar verða tí ikki endaliga avskrivaðir í Løgtinginum eftir tvey valskeið. Teir fáa harafturímóti eitt time-out í fýra ár, tá ið teir hava sitið í Løgtinginum í átta ár.
Grundgevingin fyri at avmarka tíðina til tvey valskeið út í eitt, er at tryggja, at ikki alt Løgtingið verður skift út ísenn, soleiðis at tað verður samanhangur ella kontinuitetur í løgtingsarbeiðinum.
Vinjard Johansen
Valevni Sambandsfloksins til løgtingsvalið
RN
Aftur


text:
GARMIN | VHF 315i sjóradio
Fá álítandi samskifti
• Álítandi 25-watt VHF klassi D DSC sjóradio
• Fevnir um GHS™ 11i hondsett og nýggjan aktivan hátalara, ið kann nýtast sum samtaluannlegg millum upp til 3 statiónir
• Innbygd GPS-móttakari (krevur eksterna antennu)
• NMEA 2000® sambari tryggjar lætt samspæl við kombatiblar plottarar og multifunktións skíggjar
• Forritaður við internationalum sjókanalum
25-watt VHF 315i marineradio (sjóradio) við DSV klassa D er ein modulbygt samskiftistól til sjós, tí tað lýkur nýggjastu krøvini. Tólið er for-forritað við internationalum sjórásum, er lætt at nýta og kann lætt setast saman við Garmin-skipanum umborð. Radioið hevur ein innbygdan GPS-móttakara, við stikki til eyka antennu. Í pakkanum er eitt GHS 11i hondsett og ein nýggjur aktivur hátalari, ið kann nýtast sum samtaluannlegg upp til 3 statiónir. Eindin er eisini útgjørd við einum tvívegis 30 watt megafonskipan til samskifti við aðrar bátar ella bátsmanningar. NMEA2000 tilkobling tryggjar lætta sambinding við sambærar plottarar og multifunktións skýggjar, eisini forritdagføringar.
VHF 315i er lætt at seta til og er sera brúkaravinarligt.
Møguleikar:
Við VHF 315i kansst tú hava tvey horn GHS™11i


text:
Elspa Mørkøre hevur sambært sport.fo sett trý føroysk met í vikuskiftinum, á teimum trimum rygg-teinunum sum eru. Í 50 rygg var tíðin 29.43, í 100 rygg 1:03.87, og í 200 rygg 2:16.03. Viðmerkjast skal tó at nýggju metini ikki eru váttað av SSF enn, og tískil møguliga ikki eru galdandi, vegna reglurnar fyri hvussu ein kann seta føroyskt met.
Ikki at eg hervið pástandi at har var nakað galið; men har eru bara ymiskar reglur sum fyrr hava forðað føroyingum í at seta met uttanlanda. Um ikki reglurnar eru broyttar her tað seinasta árið, so er tað okkurt við at Elspa skal hava luttikið fyri landsliðið, ella at luttøkan á svimjistevnu uttanlanda skal hava verið fráboðað SSF í góðari tíð.
Eg kenni ikki umstøðurnar nóg væl, men róti meg út í hetta fyrivarni vegna at Kári á Høvdanum brendi seg av líknandi umstøðum í fjør.


text:
Páls Høll í Vági verður í juli mánað karmur um stóru norðurlendsku svimjikappingina Norðurlendsk Meistarastevna fyri Ung, stytt NMU.
NMU er stór norðurlendsk svimjistevna, har tað umframt svimjarar úr øllum Norðurlondum, eisini eru svimjarar úr Baltisku londunum. NMU verður í ár í Føroyum, í Páls Høll í Vági, og verður altíð svomið í 50 m. hyli.
Svimjisamband Føroya hevur í vikuni sent innbjóðing til øll svimjisambondini í Norðurlondum, sum í svimjihøpi eisini umfata Baltisku londini. Áðrenn innbjóðingarnar eru farnar út, er longu greitt, at stórur áhugi er fyri NMU í Føroyum, sigur Rókur í Jákupsstovu, formaður í Svimjisambandi Føroya. Vit vænta, at tað koma millum 150 og 200 svimjarar, venjarar, leiðarar og onnur til Føroyar til NMU, og eru longu farin undir fyrireikingarnar saman við Vágs kommunu, Suðuroyar Svimjifelag og øðrum, sigur formaðurin í Svimjisambandinum.
Í Vági eru fyrireikingarnar eisini farnar í gongd. Vit eru sera fegin og stólt um, at Norðurlendska Meistarastevnan fyri Ung verður í Páls Høll í summar, sigur Dennis Holm, borgarstjóri í Vágs kommunu. Vit hava í eina tíð, saman við Svimjisambandinum, arbeitt við fyrireikingunum og gleða okkum til at hýsa einum so stórum norðurlendskum tiltaki, sigur borgarstjórin. Hetta verður fyrsta stóra altjóða svimjistevnan í Páls Høll, men hetta verður ikki tann seinasta altjóða svimjistevnan í Vági, tað er longu greitt, sigur Dennis Holm.
NMU verður í Vági leygardagin 8. juli og sunnudagin 9. juli, men norðurlendsku ferðaløgini koma tó til Føroyar longu tórsdag og fríggjadag, og fara tey flestu væntandi avstað aftur mánadag. Umframt at kappast í Páls Høll, so verður sjálvsagt eisini høvi at uppliva Vág og náttúruna kring Vág hetta vikuskiftið í juli.
Norðurlendska Meistaraskapurin fyri Ung er fyri árgangirnar gentur 13-15 ár (2002-2004) og dreingir 14-16 ár (2001-2003).


text:
Orð: Annie Johnson Flint
Lag: Lulu W. Koch og Wilbur E. Nelson
Týtt: Flóvin Tyril
1. Harrin ei lovar loftið so blátt,
Lív stroytt við blómum dag sum á nátt,
Harrin ei lovar sól uttan skýggj,
Leið uttan sorgir frið uttan brýggj.
Niðurlag: Men, Harrin lovar styrki hvønn dag
hvíld eftir stríð og ljós hvørt eitt stað
náði í royndum, hjálp omanfrá,
ævigan kærleik, góðsku og ráð.
2. Harrin ei lovar, vit skulu ei
Freistingar kenna, torføra leið.
Sagt ei Hann hevur, at ikki vit
Sorg skulu kenna, møði og slit.
3. Harrin ei lovar rúm vári kor,
Uttan at tørva los og Hans orð,
At ikki fjøll so skurslut og há
Forða og mong ein djúp, gruggut á.


text:
Sum eg nevndi í fyrrverandi brúðardagbók, sat eg og hugdi eftir avboðsferðum, ímeðan hárið bleiv sett á brúðardegnum. Og ja, brúðarferðin bleiv heldur ikki funnin tann dagin.. Vit høvdu bílagt okkum ferðina niður til Danmarkar týsdagin eftir brúdleypið og Sigurd... Continue reading →
Oyjøssus oyjøssus, er tað nakað eg havi hoyrt giftar konur siga undan brúdleypið, so er tað “Brúka pengar uppá ein góðan fotograf, tí aftaná brúdleypið, eru myndirnar tað einasta tit hava eftir frá degnum”. Eg vil siga at eg eri... Continue reading →
Eg royndi at hyggja beint fram.. Har stóð hann, mítt hjarta, mín kærleiki, mín besti vinur. Tað var fantastiskt at ganga fram ímóti honum, við babba við mína lið og allan kærleikan rundan um okkum. Smílandi andlit, ein hiti og... Continue reading →
Eg hevði sett telefonina at ringja kl.07. Eg lúgvi ikki… mín fyrsti tanki var “árghh eg tíííími ikki upp!!” hahah… eg trúði at eg fór at flúgva upp úr songini, men nei, ikki ein gongd á brúdleypsdegnum tímdi eg upp.... Continue reading →
Eftirsum at nógvir gestir komu uttanlands frá og samstundis at nógv fólk komu á Sandoynna longu fríggjadag, høvdu vit skipað fyri einum upphitingartiltakið fríggjakvøld. Fyri tað fyrsta vildu vit fegin brúka tíð, saman við gestunum sum vóru komnir at hátíðarhalda brúdleypið saman... Continue reading →
Brúdleypið bleiv hildið á Hotel Skálavík! (kann harðliga viðmælast!) Vit sluppu inn í hølið longu mikudag. (Fantastiskt ha?). Eg veit ikki hvussu ofta vit fyltu bilar, fyri at fáa alt pyntið suður á Sandoynna. Áhh herre min gud! Tað var... Continue reading →
Hetta kennist kanska ordiliga yvirfladiskt, men hetta er eitt av mongu spurnaðartekinum eg havi til brúdleypið. Í mun til alt annað, sum gongur fyri seg í heiminum, er hetta øgiliga lítið at stressa um. Meeeen, nú er tað soleiðis, at... Continue reading →
Fyrst og fremst! Eg fái ikki armarnar niður, tá eg hugsi um at eg havi fingið samstarvið við Kvinnu. Eg hevði upprunaliga ætlað, at “Brúðardagbók” skuldi verða á SukurSøtt, men tá eg fekk møguleikan at taka lut á kulu heimsíðuni... Continue reading →


text:
Stearinljós eru hugnalig, og geva harafturat hita. Men tey eru ikki altíð so góð fyri innandura umhvørvið. Tað er tí umráðandi at lufta út, hvørja ferð tú hevur havt eld í teimum.
Tað er eingin orsøk at gevast við at brenna stearinljós, men tey kunnu í summum førum geva so mikið av sóti frá sær, at støðan minnir um passivan sigarettroyk. Tað eru tær sonevndu aerosolurnar, sum dálka luftina, og tær skulu tí luftast út, tá ljósini verða sløkt.
Serfrøðingar mæla tí fólki til ikki at brenna alt ov nógv stearinljós, og harafturat at keypa tey reinastu av slagnum. Tað er eisini neyðugt at lufta betur út, um tú býrt í einum nýggjum serliga tøttum húsum.


text:
Dálking á Havnarvág
Á Havnarvág er dálkingin størsta inni við Skipasmiðjuni og minkar síðani so líðandi sum vit flyta okkum burtur frá Skipasmiðjuni.
Úrslitini byggja á kanningar av kræklingi. Við at máta ymisk kemisk evni í kræklingi, ber til at siga nakað um umhvørvið, har kræklingurin livur. Hetta er tí, at kræklingurin hevur ein slíkan livihátt, at hann meginpartin av sínum lívi er festur á sama staði. Kræklingur skaffar sær føði við at síla stórar nøgdir av sjógvi gjøgnum táknurnar, so hann kann fáa fatur á ymiskum æti, sum er í sjónum. Umframt føðina, fær kræklingur eisini ymisk kemisk evni við í kroppin, sum eru upployst í sjónum. Hesi evnini verða við tíðini uppkonsentrerað í kræklinginum. Hetta ger, at hóast nøgdirnar av teimum kemisku evninum eru evarska smáar í sjónum, gerast nøgdirnar tó munandi størri í kræklinginum, so lættari gerst á máta hesi kemisku evnini.
Bachelor verkætlanin
Hetta er grundarlagið undir bachelor verkætlanini. Í sínum kanningum hevur Hugin havt kræklingar hangandi í rúsum á trimum ymiskum støðum á Havnarvág: Á tveimum støðum við bátabrúgvarnar við Skálatrøð, eina tætt við Skipasmiðjuna og eina yvir móti Vágsbotni - og so eina støð uttan fyri Tinganes.
Tá ein tíð var fráliðin, vóru kemiskar kanningar gjørdar av kræklinginum frá teimum ymisku støðunum eins og kannað varð hvussu stórur partur av kræklinginum yvirlivdi á teimum ymisku støðunum. Tá hesar kanningarnar vóru lidnar, vórðu úrslitini samanborin. Ikki heilt óvæntað vísti kanningin, at tann størsta dálkingin varð funnin nærmast Skipasmiðjuni og dálkingin minkar síðani, so líðandi, sum vit flyta okkum burtur frá Skipasmiðjuni.
Atknýtt tilfar
Bachelor uppgávan ber heiti 'Blåmuslinger som biomarkører. En undersøgelse af blåmuslingens ( Mytulis edulis) egenskaber som biomarkør i det marin, kystnære miljø' og kann lesast her .
Tann 11. mai 2007 prentaði Dimmalætting greinina hjá Hugin K. Mortensen 'Á, tann deiliga Havn...'. Les greinina her.
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...


text:
Enn ein væleydnaður Kveikingardagur er farin aftur um bak, har ein hópur av fólki, sum í sínum starvi ella á annan hátt eru í sambandi við børn og ung í sínum gerandisdegi, koma saman at fáa nýggjan íblástur.
Fyribyrgjandi átøk var eitt afturvendandi evni henda dagin.
Fyrst greiddu umboð fyri Fólkaheilsuráðið frá verkætlanini ABC fyri sálarliga heilsu, sum roynir at fáa einstaklingin at fara í gongd við at verja og fremja sálarligu heilsuna hjá sær sjálvum og øðrum. Sálarliga heilsan er jú av alstórum týdningi fyri okkum øll, og tí ræður um, at vit styrkja okkara sálarligu heilsu eins væl og okkara likamligu heilsu. Tá er lættari at megna lívið!
ABC-ætlanin hevur ein sera greiðan og ítøkiligan boðskap, sum fleiri kommunur, SSP, Almannaverkið, Sinnisbati, ÍSF og aðrir felagsskapir samstarva um, so hvør einstakur fær umstøður, ið eru fremjandi fyri sálarligu heilsuna. Hyggjuráðini eru, at vit á ymsan hátt eru virkin, eru partur av einum felagsskapi og gera ymiskt, ið gevur meining fyri hvønn einstakan. Hetta má sigast at vera nýhugsan, tí hugsað verður um allar borgarar, og ikki bert teir, sum vit plaga at halda vera serliga viðkvom og sum part av einum vandabólki.
ABC merkir sostatt: at vera virkin, at vera saman og at vera hugbundin.
Fyri at lyfta eina so stóra uppgávu mugu allir viðkomandi yrkisbólkar samstarva, vísti Lidja Kolouh-Søderlund á. Lidja, sum starvst á Nordens Välfärdscenter, er verkætlarnarleiðari fyri “Unga i norden”. Eisini hon kom inn á, hvussu stóran týdning tað hevur, at hvør einstakur er partur av einum felagsskapi, og at vit vísa hvørjum øðrum virðing. Eisini hevur ein líkinda útbúgving stóran týdning fyri øll, helt Lidja, tá framtíðin verður løgd til rættis og vit skulu finna okkara pláss á arbeiðsmarknaðinum.
Alisa Hammer, ið er fyribyrgingarráðgevi hjá Bláa Krossi, lýsti rúsdrekkanýtsluna hjá vaksnum, sæð við eygunum hjá børnum. Hon kom m.a. inn á, hvussu nógv nýtslan av rúsdrekka ella rúsevnum órógvar gerandisdagin hjá familjuni. Harafturat verða kensluligu bondini millum menniskju tyngd og órógvað av rúsdrekka- og rúsevnanýtsluni hjá øðrum.
Jógvan Fríðriksson, biskupur, reisti í sínum íkasti tann sera viðkomandi spurningin: Hvat merkir tað, at hjálpa sínum næsta? Hann helt tað vera serliga umráðandi, at vit kunnu síggja hvønn annan í eyguni sum menniskju. Lógarverkið á almannaøkinum hevur avgjørt sínar avmarkingar, helt Jógvan, men vit kunnu hvør í sínum lagi líta okkum í kring og síggja støðuna í einum størri samanhangi enn tað, sum hvør einstøk lógargrein sipar til. Øll kenna vit søguna um hin miskunnsama samariubúgvan, ið vísti hjartalag, heldur enn at gera sum ávísir aðrir, ið sóu mann liggja hálvdeyðan við vegin – teir sóu hann, men gingu fram um hann. Sum menniskju, sigur Jesus í hesum líknilsi, eiga vit at steðga á og hjálpa, tá tørvur er á tí.
At enda greiddu tær báðar, Louise Brandstrup og Louise Ørum Skytt, frá sínum arbeiði sum SSP-ráðgevar í Viborg kommunu. Her kom greitt fram, hvussu stóran týdning SSP hevur sum sambindingarlið millum teir ymsu fakbólkarnar, ið arbeiða við børnum og ungum. Eldhugin, sum tey vísa í SSP-samstarvinum í Viborg, er eitt gott fyridømi fyri øllum virksemi á hesum økinum, eisini í Føroyum.


text:
U17 landsliðsvenjing 22. januar
TB | 20/01/17
U17 landsliðið hevur 22. januar triðju venjing undan Elite Round, sum verður á Kypros. Stefan Radosavljevic er úttikin til hesa venjingina umboðandi Tvøroyrar Bóltfelag. Tvær venjingar eru á skránni, tann fyrra klokkan 12:00 og tann seinna 17:00.
Hópurin sum er úttikin sæst niðanfyri.
- Helgi Simonsen KÍ
- Olgar Fuglø KÍ
- Bárður Reynatrøð Víkingur
- Tóki Olsen Víkingur
- Andrias Edmundsson B68
- Sjúrður Pauli Nielsen NSÍ
- Martin Danielsen NSÍ
- Pætur Skipanes NSÍ
- Jógvan Højgaard NSÍ
- Sølvi Sigvardsen NSÍ
- Steffan Løkin NSÍ
- Pól Jákup Lundbjerg NSÍ
- Jákup Joensen Skála
- Dann Fróðason 07 Vestur
- Asbjørn Heðinsson 07 Vestur
- Stefan Radosavlevic TB
- Magnus Holm Jacobsen B36
- Fróði Rasmussen B36
- Bjarti Mørk HB
- Bjarni Brimnes HB
- Sveinur Lava Olsen HB
- Hanus Sørensen HB
- Símun Sólheim HB
- Jógvan Petersen HB
- Petur Ove Dam HB
- Bartal Petersen AB
- Ragnar Rasmussen AB


text:
- Tíðindi, mentan og ítróttur
Ganga á línu um vikuskiftið
Tak niður
Michael Anthony Charles, sum rekur handilin Útilív í miðbýnum í Havn, skipar saman við øðrum fyri einum tiltaki, tey nevna "Slackline". Talan er um at ganga á línu. Tað gongur fyri seg á tann hátt, at ein lína verður spent ímillum tvey trø í 50-sentimetra hædd, og so er meiningin, at man skal ganga og balansera á hesi línuni. Øll kunnu verða við, sigur Michael, og tiltakið er barnavinarligt. Hoyr, hvat Michael hevur uppá hjarta
Sí eisini


text:
Orð: Placide Clappeau
Lag: Adolphe Adam
Týtt: Arnfinnur Setberg
Upprunaheiti: O Holy Night
1. Heilaga nátt, so kvirrar stjørnur glampa,
áh, sæla nátt, eingil boð okkum ber:
„Gleðist, tí tykkum Frelsari er føddur,
í staði Dávids Guds salvaði er.“
Ein dýrdarvón til longsilsfullu hjørtu,
tí fyri degi nú at lýsa fer.
Niðurlag: Fell tí á knæ, áh, hoyr nú einglarøddir,
áh, sæla nátt, hin nátt, tá Kristus kom,
áh, sæla nátt, hin nátt, áh, sæla nátt.
2. Hans leiðarstjørna nú so fagurt skínur,
hjá honum lívgað nú verður vár ond,
sum stjørnan lýsti vísmonnum í forðum,
hann leiðir okkum at Himmalsins strond,
tí Kongur konga, hann, sum lá í krubbu,
teg frelsa kann, tær rættir vinarhond.
3. Hann lærir meg her næsta mín at elska,
hans merki yvir mær kærleiki er,
boð hans ber frið og loysir trælabandið,
hans navn nú frían hin kúgaða ger,
lat yndisligan takkarsong tí ljóða,
og prís og heiður honum fram nú ber.


text:
Orð: Vivianne Mårtensson
Týtt: Kajfinn Hammer
1. Skjótt skal Jesus koma skýggjum á,
Frelsaran, mín Brúðgóm, skal eg sjá,
heintar meg, sum á Hann havi trúð,
latin í Guðs Lambsins brúðarskrúð.
Niðurlag: Halleluja, skjótt er Jesus her,
skjótt ímót tí degi nú tað ber.
O, mær leingist heim frá stríðsins strond,
heim til Dýrdarinnar ljósu lond.
2. Krossins leið so mangan mjá gerst her,
knortlut, brøtt og trong hon tíðum er;
men, eg veit, at heim hon leiðir meg,
hagar, Jesus slóðað hevur veg.
3. Ei við deildum huga nakar kann
halda seg til stóra Meistaran,
nei, tú bera má hin kross, tú fekk,
ganga vegin Jesus sjálvur gekk.
4. Bert av náði kann eg vera við
stríða við Guðs fólki lið um lið
bjarga sálum út úr Satans hond,
áðrenn Guð skal døma heimsins lond.
5. Á, mín vinur, um tú skilti tað,
at mót glatan leið tín ber avstað!
Enn í Jesu sárum frelsa er,
prís til Guð, enn Portrið opið er.


text:
- Tíðindi, mentan og ítróttur
Ritan aftur í sigling leygardagin
Ritan fer aftur í sigling leygardagin.
Ritan hevur seinastu tvær vikurnar verið á sleipistøð í Havn til árligt eftirlit.
Ein skaði á skipssíðuni, sum Ritan fekk við bryggjuna í Fugloy, er eisini umvældur.
Fendararnir eisini skiftir
Fendararnir, sum verja skipið fyri stoyti, eru eisini skiftir. Tað verða teir á hvørjum ári, sigur Jóan Petur Arbrahamsen, tekniskur leiðari á Strandferðsluni.
Umvælingin verður liðug í annaðkvøld, og Ritan fer í sigling aftur leygardagin.
Jósup hevur røkt farleiðina, meðan Ritan hevur á sleipistøð.
Sí eisini


text:
Viðmerkingar til ummælið hjá Høgna Johannesen av filminum Utøya 22. juli
Vit eru fyri kortum gjørd varug við innslagið á blogginum hjá Høgna Johannesen, Kristindómur Svarar "Tankar um filmin Utøya 22. juli", og kenna okkum noydd at koma við fylgjandi viðmerkingum:
Gerningsmaðurin var ikki sálarliga órógvaður
Høgni Johannesen skrivar m.a., at gerningsmaðurin handan álopið hin 22. juli ikki umboðar høgravenda hugsan, men psykopatismu.
Hetta passar einfalt ikki. Gerningsmaðurin hevur onga sálarliga diagnosu, og rættarpsykiatarin metti hann vera fullkomiliga føran fyri at standa til svars fyri sínar gerningar í rættinum. Við øðrum orðum var gerningsmaðurin ikki sálarliga órógvaður, tá hann framdi álopið og tók lívið av 77 menniskjum.
Politiskt álop
Gerningsmaðurin var ein høgraekstremistur, og álopið var politiskt. Málið var táverðandi norska javnaðarstjórnin og ungmannafelagið hjá norska Javnaðarflokkinum. Afturat tí hevur gerningsmaðurin útgivið sína egnu drúgvu manifest, har hann útdjúpar sínar tankar um m.a. marxistar, islam og um tey, ið síggja aðrar loysnir, enn at gera enda á islam. Tað var tað triðnevnda, ið var málið í álopinum.
At kalla gerningsmannin ein psykopat er at fráskriva sær samfelagsábyrgd. Høgraekstremisma er ein veruleiki, og hon er vaksandi í Evropa. Tað er okkara ábyrgd at gera alt, vit kunnu, fyri at forða fyri, at menniskju koma so langt, at tey síggja loysnir í at taka lívið av øðrum.
Høgraekstremisma kann ikki rættvísgerast við radikalari islamismu
Høgni tekur upp dømi úr Stóra Bretlandi, har hann skýrir vinstravendum at leggja bond á løgreglu, almennar tænastur og miðlar fyri at steðga víðgongdari islamismu.
Hesar ræðuligu og syrgiligu hendingar, ið eru úrslit av víðgongdari islamismu, mugu sjálvsagt steðgast, men loysnin er ikki einføld. Vit noyðast at vera humaniter, og tað er langt frá altíð lætt. Vit kunnu ikki taka lívið av teimum, hvørs gerðir eru andstyggiligar - eins og vit ikki taka lívið á gerningsmanninum handan 22. juli-álopið. Høgni skýrir vinstravendum at vera "politisk korrekt" og harvið líkasæl - hesum ynskja vit staðiliga at vísa aftur. Vit ynskja at vera humaniter, hóast vit eru greið yvir, at tað er trupult.
Høgni hevur fullkomiliga misskilt tað, sum Utøya snýr seg um
Heldur enn at forsvara høgraideologi, eigur Høgni Johannesen at hyggja inneftir, og spyrja seg sjálvan, hvat hann kann gera fyri at steðga høgraekstremismu. Tað er ongastaðni í filminum, at líkheitstekin verður sett millum vanlig høgravend og høgraekstremistar.
Eftir at fleiri okkara hava vitjað á oynni Utøya eftir álopið hin 22. juli, er tað okkum týðiligari enn nakrantíð, at samanhaldið er sterkasta amboðið.
Breivik varð føddur og vaks upp í Noregi. Hann gekk í barnagarð, skúla og miðnámsskúla í einum vælmentum og modernaðum vælferðarsamfelagi. Einaferð hevur hann havt dreymar og visjónir um eitt gott lív, men okkurt gekk galið, og eingin loftaði honum.
Søga hansara er kompleks og kann vera torfør at skilja, men detta vit í felluna og gera hann ómenniskjasligan, gloyma vit eisini, at vit hava eina ábyrgd fyri okkara medborgarum. Málið má vera, at øll skulu vera ein partur av samanhaldinum, og at vit øll eiga at hava rætt til at yttra sínar meiningar, so leingi vit ikki taka frælsið frá nøkrum øðrum.
Tað er tað, sum Utøya snýr seg um. Ikki at hata, men at læra. Og mest umráðandi av øllum: Ikki at gloyma.
Sosialistisk Ung


text:
Arbeiðsloysið var 5,3 prosent í desember, og er hetta er ein vøkstur uppá 3 prosent stig síðan januar. Árstíðarjavnaðað arbeiðsloysið var 5,3 prosent. 812 mannfólk og 580 konufólk vóru fulltíðararbeiðsleys í desember.
Størsta arbeiðsloysið í desember var í Suðuroy. Tað minsta, 4,3 prosent, var í Vágum og Eysturoy. Í Norðoyggjum, Sandoy og Suðuroy liggur tað omanfyri miðal fyri landið.
Verður hugt at arbeiðsloysinum býtt á aldursbólkar, sæst at tað er størst í aldursbólkinum 25-34 ár, 6,4 prosent.
Fleiri arbeiðsloysistøl eru at finna í hagtalsgrunninum


text:
Hóast ógvusligar rembingar í altjóða fíggjarheiminum, so varðveittu Føroyar eitt fíggjarkrav mótvegis útlondum. Nettoognin í útlendskum gjaldoyra var 1,3 milliard í 2008, sum svarar til 11% av BTÚ.
Av øðrum Norðurlondum var tað bert norski oljurisin sum stóð okkum kurl í hesum høpi, við einari nettoogn á 64% av BTÚ, meðan Danmark hevði eina nettoskuld á 9% av BTÚ.
Hóast hallið á gjaldsjavnanum í 2008 bert var 346 milliónir, so lækkaði nettoognin uttanlands við 1,8 milliardum. Orsøkin til stóru lækkingina í nettoogn var helst tað stóra kursfallið sum kom av fíggjarkreppuni sum rakt hevur allan heimin.
Fallið á 1,4 milliard er óvanliga stórt, og okkurt bendir á at kursurin hækkaði aftur í 2009. Av fíggjarognum vóru tað serliga partabrøvini sum mistu virði. Samlaði missurin av nettoogn í partabrøvum var 1,1 milliard krónur.
Tøl viðvíkjandi Gjaldsjavnanum og Ogn og Skuld eru at síggja í hagtalsgrunninum
Meira um gjaldsjavnan kann lesast her
Útgivið: 20. apríl 2010Ábyrgd: Jón Joensen


text:
- Tíðindi, mentan og ítróttur
Søkja eftir stjóra til Havstovuna
Havstovan søkir nú eftir stjóra.
Eilif Gaard hevur skjótt verið stjóri á Havstovuni í átta ár, og nú skal stjórastarvið lýsast leyst, tí starvið er áramálssett.
Stjórin verður settur fyri fimm ár, og møguleiki er at leingja starvstíðina trý ár
Eilif Gaard tók við eftir Hjalta í Jákupsstovu, sum fór frá fyri aldur í 2010.
Nýggi stjórin skal hava útbúgving frá lærdum háskúla, og annars hava starvsroyndir og kunnleika, sum kann setast í samband við starvið og virðisøkið á stovninum.
Havstovan er vísindastovnur undir Fiskimálaráðnum, sum kannar livand tilfeingi og umhvørvið í føroyskum sjógvi og á havleiðum, har føroyska fiskivinnan hevur áhugamál.
Auto fingið stjóra
Og meðan Havstovan søkir eftir stjóra, hevur hýruvognsstøðin Auto í Havn sett nýggjan stjóra.
Hann eitur Dia Midjord.
Dia Midjord er útbúgvin journalistur og hondbóltsvenjari.
Hann er venjari hjá fleiri liðum í dag, og hann hevur verið stjóri í Kringvarpinum frá 2012 til í fjør summar.
Sí eisini


text:
Ræðusøga/stílur
- Til søguna skulu tit nýta Nem í fimta, tankakort, persónskort og arbeiðsheftið
- Les søguna fyri einum vaksnum
- Set punktum
- Skriva við stórum eftir punktum
- Minst til ", tá tað er beinleiðis tala
- Kanna, um setningarnir ljóða rætt
- Sprota orð ella spyr ein vaksnan
- Foreldur ella onnur kunnu hjálpa við søguni, staving osfr.
- Tit velja sjálvi, um tit skriva á teldu ella í hefti
- Um tit skriva á teldu, kunnu tit senda søguna til randi.bjoerk@skulin.fo
Eg gleði meg at lesa søgurnar!
Randi


text:
Vit hava víðkað okkara netbankahjálp, so nú ber eisini til at fáa hjálp til Netbankan eftir okkara vanligu upplatingartíð. Tørvar tær hjálp, ring 359870, trýst 1 og tú verður stillað/ur til netbankahjálpina, sum svarar:
Tess vegna, elskaðu mínir, líkasum tit altíð hava verið lýdnir, so arbeiðið, ikki bert sum tá ið eg eri hjástaddur, men nú nógv meira, tá ið eg eri frástaddur, upp á tykkara egnu frelsu við ótta og bivan;
Fil. 2,12
"Tá vit mistu málið úr eygsjón, tvífaldaðist knossið!" - Mark Twain


text:
Ingi Samuelsen
29.07.2016 - 19:02
Helst er talan um eini 20 følsk fløgg, sum eru seld. Tað upplýsir Dahls Flagfabrik í Nørre Voldgade í Keypmannahavn, sum er upphavið til flagg-gøluna har ein bastardur av einum flaggi, sum danir hildu vera Merkið, varð vundið á stong á almennum stovnum, herundir við dómhúsið í Havn.
- Eg eri ræðuliga keddur um tað sum er hent. Fyri Børsen og hini støðini, sum hava fingin skeiv fløgg. Tað er pínligt fyri okkum, sigur Peter Østerbye, tekniskur leiðari á Dahls Flagfabrik fyri TV2.
Enn er ikki yvirlit yvir, hvussu nógvir stovnar hava flaggað við følskum flaggi frá Dahls Flagfabrik. Fløggini eru seymað á eini svenskari seymistovu, sum samstarvar við Dahls Flagfabrik.
Hann vil tó ikki klandra svensku seymistovuni.
- Tað er ongin orsøk til at siga, hvør seymistovan er. Ábyrgdin er okkara, og vit hava ikki eftirkannað tað, sigur Peter Østerbye.
Tá hann fekk boð um mistakið, fór hann inn á goymsluna hjá flaggfabrikkini fyri at kanna málið, og kundi staðfesta mistakið.
- Mistakið varð ikki fangað í okkara innaneftirliti. Vit hava nú tikið følsku fløggini úr goymsluni og bjóða okkum at senda nýggj fløgg til tey, sum hava fingið skeiva veiting so skjótt sum møguligt.
Sambært Peter Østerbye er talan um ein kassa við 20 fløggum, sum eru farin út. Herav hevur Børsen fingið 8, og flaggfabrikkin roynir nú at finna fram til hvar hini 12 eru endað, skrivar TV2.
Dahls Flagfabrik kann tó ikki útihýsa, at talan kann vera um fleiri følsk fløgg, sum eru send út.
Vit kunnu so staðfesta, at dómhúsið í Føroyum hevur fingið minst eitt. Eitt bastard-Merki er eisini sætt á Københavns universitet í dag umframt tey átta í torninum á Børsen.


text:
Hóskvøldi fóru 9 av okkara bestu fimleikarum til Trondheim
í Norra, at luttaka á Northern European Championships (NEC) í
amboðsfimleiki.
Fimleikararnir eru: Elsbet Dalbø, Lív B. Àrting ,
Anita S. Davidsen, christina t. Arge, Aron Jacobsen, Rani A. Dalsgarð, Bogi Berg,
Djóni Sakarisson og Christopher Klevang.
Venjari hjá dreinginum er Alek Ramezanpour og hjá
gentinum Sara Khosravi.
Fimleikarar, sum luttaka á hesu kapping, eru millum
teir heimsbestu og tí verður tað sera spennadi at vita hvussu føroysku
fimleikaranir fara at klára seg til kappingina. Tað eru 41 dreingir og 43
gentir við til kappingina frá 9 ymiskum londum.
Kappingin verður leygardagin 22.okt og finalurnar
vera sunnudagin 23.okt. Kappingin leygardagin er býtt upp í tríggjar partar frá
kl.10.00 um morgunin til kl.19.00 um kvøldið og okkara fimleikarar byrja sína
kapping kl.13.20 leygardagin.
Men tað eru ikki bert fimleikarar sum eru farnir við
til kappingina, vit hava eisini dómarar við og tey eru: Anna Margit Thomsen,
Elinborg T. Durhuus og Eyvind A. Hansen.
Og við frá Føroya Fimleikasamband eru Erla
Mikkelsen, Ari Sakarisson og Harald Joensen. Hesu eru við sum ferðaleiðarar og
hyggja hvussu kappingin gongur fyri seg, tí komandi ár verður hendan kappingin
í Føroyum og er kappingin sett til at verða 21-22.oktober 2017.
Ferðaliðið er aftur í Føroyum mánadagin seinapartin.
Vit í FFS ynskja øllum íðkarum og dómarum góða eydnu
til kappingina.


text:
Miðlar - serstakliga fjølmiðlar - eru ein av høvuðskeldunum, tá ið ræður um búning og menning av børnum og ungdómi. Miðlarnir hava átikið sær ein týðandi uppalingarligan leiklut, og hesin leiklutur tykist ikki at vikna, sum árini líða. Talan er bæði um prentaðar, elektroniskir og aðrar miðlar, bæði um fjølmiðlar, margmiðlar, samskiftismiðlar o.s.fr.
Tí er tað týdningarmikið, at næmingar, sum velja hesa lærugrein, læra at skilja ímillum ímynding og sannroynd og tað, sum liggur ímillum, eitt nú samansett tekstsløg...


text:
Brot úr brævi sent skúlunum 16. februar 2017:
Samstundis skulu vit boða frá, at várroyndin í 8.fl ikki verður sum lýst. Vit samskipa hana ikki á sama hátt sum í 9.fl og 10.fl. Í staðin verður royndin opin frá viku 10.
í komandi viku, viku 10, eru tískil venjingar (royndir) til 8. flokk tøkar.
Vit lata upp mánamorgunin 6. mars 2017 kl. 7.45
Í viku 10 letur næmingur í 8. flokki inn 1 avrik í hvørji partsroynd.
í viku 11 og 12 eru venjingarnar hjá 8. flokki eisini tøkar, og kann næmingur í 8. flokki lata inn fleiri avrik í hvørji partsroynd.
provstovan@ provstovan.foStarvsfólk
Próvstovan er stovnur undir Mentamálaráðnum, sum tekur sær av øllum próvtøkuhaldi, sum ráðið hevur endaligu ábyrgdina av. Tað er próvtøkuhald í fólkaskúlanum, á miðnámi, maritimu skúlunum, yrkisútbúgvingunum og kvøldskúlunum.


text:
Bókin er um nøkur ungfólk í 9.B, sum er ein púra vanligur skúlaflokkur, bara óvanliga góður, í Ongastaðni, sum er ein púra vanligur, lítil býur.
Í 9.B er ótrúligt samanhald. Men sjálvandi; øll kunnu jú ikki vera eins ágangandi og Elsa Maria ella eins evnarík og Riina ella eins sjeikalig og Pepsi - Pepsi, sum fær øll gentuhjørtu at duka harðari.
Aftur
Magdalena gongur eisini í flokkinum. Ósjónliga Magdalena, tung og grá. Eingin veit, at í hennara hjarta brennur ein eldur, sum er eins bjartur og hjá hinum. Hon vil síggjast. Hon vil hevnast. Hon vil, at tey ongantíð skulu gloyma


text:
USA umhugsar at áleggja toll á vørur frá londum sum ikki royna at minka um teirra koltvísúrnis útlát. Hetta er serliga fyri at verja amerikanska ídnaðin, sigur amerikanski orkumálaráðharrin, Steven Chu, tí uttan hesi avgjøld fáa amerikanskar fyritøkur illa kappast við fyritøkur í Kina og India.
Barack Obama hevur sett sær fyri at minka um koltvísúrnis útlátið við 80% í 2050. Hann stuðlar eini kvotaskipan, har fyritøkur kunnu selja og keypa “dálkingar-loyvi”.
Sambært Steven Chu, so verður tó framvegis vónað, at øll lond fara at leggja kostnaðin av útlátinum í eina slíka kvotaskipan, men um okkurt land ikki ger tað, er neyðugt at seta tiltøk í verk, so sum at áseta verjutoll.


text:
Ingi Samuelsen
30.12.2015 - 16:21
Tíðindi > Uttanlands > Annað
Amerikanski sjónleikarin og skemtarin, Bill Cosby, varð í dag ákærdur fyri kynsliga valdsgerð fyri 12 árum síðani. Tað upplýsir ákærin í Pennsylvania í USA fyri NBC News og fleiri øðrum amerikanskum miðlum.
Hetta er tann fyrsta ákæran, ið verður reist móti Bill Cosby eftir at fleiri kvinnur hava hava verið frammi og lagt hann undir at hava framt kynsligan ágang móti teimum.
78 ára gamli sjónleikarin, sum eitt nú er gitin frá sjónvarpsrøðini The Cosby Show, hevur undir eiði sagt, at hann hevur havt kynsligt samband við kvinnuna fyri 12 árum síðani. Men tað hendi, samband Cosby, við hennara samtykki.


text:
So var øskan aftur her - nú eisini í myndum
Mikroskopið á Náttúruvísindadeildini kann nú vísa okkum, hvussu hendan vælsignaða Eyjafjallaøskan sær út: Grábrún, hvassar kantar, gjøgnumskygd og 0,01-0,1 mm til støddar.
Øskuskýggið frá eldgosinum á Eyjafjallajøkli er nú aftur yvir okkum, og í dag, 17. mai, liggur flogferðslan aftur lamin. Tú hevur helst varnast, at hesa seinastu vikurnar hevur eitt lag av grábrúnum støvi ofta ligið oman á bilinum, eftir at tað hevur regnað. Her á Náttúruvísindadeildini hava vit kannað hetta støvið eitt sindur nærri. Vit tóku eitt sindur av støvi, sum lá á oman á takinum á einum bili. Økið, sum vit kannaðu, var bert nakrar fáar kvadrat millimetrar til víddar. Støvið var kannað undir mikroskopi, og myndir vórðu tiknar av støvinum.
Støvpartiklarnir
Sum sæst á myndini, eru støvpartiklarnir rættiliga ymiskir í stødd. Teir smæstu eru minni enn 0,01 millimetrar til støddar, meðan teir størstu eru meira enn 0.1 millimetur í stødd. Teir flestu partiklarnir hava hvassar kantar. Summir teirra eru gjøgnumskygdir, og eru helst úr glasi. Aðrir eru grábrúnir, sum gevur øskuni henda eyðkenda øskulitin.
Vert er tó at geva gætur, at hetta bert er ein einstakur prøvi, sum er tikin av takinum á einum bili. Tí kann ikki síggjast burtur frá, at eisini einstakir støvpartiklar, sum hava ligið á vegnum, eisini hava sníkt seg upp á takið á bilinum.
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...


text:
Hoyrdi nýðliga ein gudloysing í eini roynd at burturforklára
Gud, pástanda at alheimur okkara sum inniheldur fleiri svørt hol enn allir
aðrir alheimir, er tann mest ótespuligi av øllum tilverum. Hví vildi Gud skapt
ein so ótespuligan alheim fyri livandi skabningum at trívast í.
Eg vildi neyvan verið tann einasti, sum varnaðist hópin av
villum í útsøgnini. Millum annað, hvørji universir var talan um? Hvussu kunnu
vit yvirhøvur, við vissu, tosa um onnur universir, nakað sum enn er empiriskt
útilukka, tá vit nóg illa hava fullan kunnskap um okkara egna? Er orsøkin tann,
at onkrir spekulantar pástanda seg síggja buglur í ‘kosmisku mikrobylgju
bakgrundini’, ella tí aðrir spekulantar stuttleika sær at byggja hugfloðis
modellir av øðrum alheimum? Eg meini so við, slík modellir eru enntá roynd í
samband við bakteriu flagelluni, sum vit hóast alt kunnu eygleiða; í hesum
føri, fyri at uppfinna alternativir í kunnu útihýsa ID (Intelligent Design), tó
uttan nakað stórvegis gjøgnumbrot?
Men aftur til alheimarnar og hesar spekulatiónir; her kann
ein aftur spyrja, hvat hesir spekulantar basera slíkt uppá og hvat skuggar í
radiatións bakgrundini megna læra okkum um aðrar alheimar? Slett ikki at eg
havi nakran stórvegis trupuleika av multiversum (fleiri alheimum); stríðist heldur
við hugburðin, har hugfloðis íspinn verður gloypt rátt og naivt nýtt sum
alternativt fakta, ella reint fakta; sum kanska hóskar seg í høpinum at útsøgn
Stephen Hawkins: “The greatest enemy of knowledge is not ignorance, it is the
illusion of knowledge”.
Harnæst kunnu vit kjakast um ótespuligheitina við svørtum
holum. Eru hesi veruliga eina destruktiv, ella kann tað hugsast at hesar
ovurstóru funktiónir hava onnur endamál, møguliga týdningarmikil endamál, sum
tildømis at rudda upp í kosmologiska tilfarinum, eins og ein støvsugari?
Hawkings (fyri at vísa til hann enn einaferð) lýsir millum annað, hvussu ávíst
tilfarð sum svørt hol sugar til sín, verður sloppi út aftur, í líkinum av
everska smáum universum í seinni gera seg til eitt aftur við uppruna alheimin.
Men hetta vildi verði ein vessalig roynd frá mínari síðu, at afturvísa hugfloð
við hugfloð, ella spekulatión við spekulatión, bara fyri at grundgeva míni
sjónarmið (eitt snøgt dømi uppá “the illusion of knowledge”).
Tó tað sum veruliga fekk meg at undrast, var hvussu hesin
gudloysingur tyktist rokna tað sum eitt uppáhald fyri ein skapara, at
alheimurin nærum skuldi kunna samanlíknast kamarinum hjá dóttur mínari. Kjakandi
ateistar tykjast mangan verða av tí áskoðan (tykist tað), at ein skapandi Gud, vildi
verið absolut fittur og ljósareyður, við øllum sínum hugsandi funktiónum og
attributum stýrdum eina til at tekkjast okkara livihátti og mest triviellum
ynskjum; kort sagt dømi uppá eina typiska ynskihugsandi útlegging; og júst tí
útlegging ein kundi vænta sær av einum humanisti, trívandi í einum
vælferðarsamfelag.
Tó skal ein viðgera kosmologi og bíbliukosmologi í ljósinum
at bíbilska Gudinum, so má sigast, at gudloysingurin partvíst var á beinari
kós, alheimurin í sínari heild, er ein nokso ótespulig tilvera. Tó tað sum
hesin neyvan hevði varnast var, at hetta eisini er bíbilska lýsingin av okkara
alheimi. Ikki ótespuligur so at skilja, tí hann ikki er so vælfungerandi ella
vælskipaður (í so fall hevði fine-tuning argumentið verið lættliga og grundiga
afturvíst), men ótespuligur, tí tilgongdin av alheiminum gradvíst brýtist niður:
“Lyftið eygum tykkara móti himli, og skoðið jørðina
herniðri! Tí himmalin skal svinna sum roykur, jørðin skal slítast út sum plagg,
og tey sum á henni búgva, skulu doyggja sum mýggj; men frelsa mín skal vara til
ævigar tíðir…” (Es.51: 6)
“Himmal og jørð skulu forganga, men orð míni skulu als ikki
forganga” (Matt.24: 35)
“Vit vita jú at allur skabningurin tilsamans suffer og hevur
verkir líka til nú…” (Róm.8:22)
“Nú sá eg nýggjan himmal og nýggja jørð, tí hin fyrri
himmalin og hin fyrra jørðin vóru farin burt…” (Op.21: 1)
Við øðrum orðum, so fylgir tað ikki við, at ein Gud
neyðturvilliga skapir ein ljósareyðan alheim. Bíblian lýsir alheimin sum eitt
forgongiligt stað í bæði svinnur og slítist. Løtan kemur enntá har hesin
alheimur (eftir orðum Jesusar) skal forganga. Ella sum høvundurin av Seinni
Brævið Pæturs skrivar:
“Men dagur Harrans skal koma – sum tjóvur; tá skulu
himlarnir forganga í hørðum duna, frumevnini loysast sundur í brennandi hita,
og jørðin og alt, ið henni er á, brenna upp” (2 Pætur.3:10)
Men so skal ein samstundis skoyta uppí (sum longu er víst á),
at Jóhannes í Opinberingini sær nýggjan himmal og nýggja jørð.
Her má eg so samtykkja við gudloysinginum, at alheimur okkara
neyvan er tann tespuligasti; men sum kristin og trúgvandi kann eg eisini halda
fast uppá, at ein betri tilvera og betri verð væntar fyri framman og hetta
byggir neyvan á størri hugfloð og ynskihugsan enn modellini av øðrum alheimum
og buglum í mikrobylgju bakgrundini.


text:
Bræv Paulusar ápostuls til Rómverja, kapittul 11
Ein partur av Ísrael hevur tikið við Guðs náði
v1
Eg sigi tí: Hevur Guð tá rikið fólk sítt burtur frá sær? Á ongum sinni! Tí at eg eri eisini Ísraels maður, av Ábrahams avkomi, av Benjamins ætt.
v2
Guð hevur ikki rikið fólk sítt frá sær, sum hann frammanundan kendi. Ella vita tit ikki, hvat skriftin sigur í greinini um Elia, hvussu hann stígur fram fyri Guð við klagu móti Ísrael:
v3
«Harri, profetar tínar hava teir dripið, og altar tíni hava teir rivið niður, og eg eri einsamallur eftir, og mær standa teir eftir lívinum.»
v4
Men hvat sigur Guðs aftursvar til hansara? «Eg leivdi mær sjálvum sjey túsund menn, sum ikki hava boygt knæ fyri Báal.»
v5
Soleiðis er tá eisini í núverandi tíð ein leivd vorðin eftir samsvarandi náði-útveljingini.
v6
Men er tað av náði, tá er tað ikki longur av gerningum, annars verður náðin ikki longur náði.
v7
Hvat tá? Tað, sum Ísrael tráar eftir, hava teir ikki náað; men hini útvaldu hava náað tað, men hinir vórðu forherðaðir;
v8
soleiðis sum skrivað stendur: «Guð gav teimum dovisleiks-anda, eygu til ikki at síggja, og oyru til ikki og hoyra, líka til dagin í dag.»
v9
Og Dávid sigur: «Verði borðhald teirra teimum ein snerra og eitt haft og ein meinbogi og eitt endurgjald!
v10
Blindist eygu teirra, so at teir ikki síggja, og boygg tú altíð bak teirra!»
Men vegna vantrúnna hjá hinum partinum er frelsan komin út til heidningarnar
v11
Eg sigi tí: «Snávaðu teir tá, til tess at teir skuldu falla? Á ongum sinni! Men við falli teirra er frelsan komin til heidningarnar, fyri at tað skuldi vekja teir til ágrýtnis.
v12
Men er fall teirra heiminum eitt ríkidømi, og er skaði teirra heidningunum eitt ríkidømi, hvør mikið meira tá, um teir koma allir sum ein.
v13
Men við tykkum, tit heidningar, sigi eg: So satt sum eg nú eri heidningaápostul, virði eg tænastu mína,
v14
um eg kundi vakt ættarmenn mínar til ágrýtnis og frelst onkrar av teimum.
v15
Tí at er burturrekstur teirra ein sáttargerð fyri heimin, hvat verður tá viðtøka teirra annað enn lív av deyðum?
Sum ikki eiga at vanmeta Jødar
v16
Men er frumgróðurin heilagur, tá er deiggið tað við, og er rótin heilag, tá eru greinirnar tað við.
v17
Men um nú summar av greinunum vórðu brotnar av, og tú, sum ert villoljuviður, varð gróðursettur millum teirra og varð luteigandi við teimum í rót og fiti oljutræsins,
v18
tá rósa tær ikki móti greinunum; men um tú rósar tær, so er tað tá ikki tú, sum bert rótina, men rótin, sum ber teg.
v19
Tú manst tá siga: «Greinirnar vórðu brotnar av, fyri at eg skuldi verða gróðursettur.»
v20
Satt er tað. Fyri vantrúar skuld vórðu tær brotnar av, men fyri trúar skuld stendur tú. Ver ikki hástórur, men óttast!
v21
Tí at spardi Guð ikki hinar náttúrligu greinirnar, tá skal hann ikki heldur spara teg.
v22
Sí tá góðsku Guðs og strangleika: strangleika móti teimum, sum falnir eru, men Guðs góðsku móti tær, um tú verður verandi í góðskuni; annars verður tú eisini høgdur av.
v23
Men hinir skulu eisini verða gróðursettir, um teir ikki halda fram í vantrúnni; tí at Guð er mentur at gróðurseta teir aftur.
v24
Tí at um tú varð høgdur av tí oljutræi, sum av náttúruni er villviður, og ert móti náttúruni gróðursettur í eitt røktað oljutræ, hvør mikið meira skulu tá hesar greinirnar verða gróðursettar í sítt egna oljutræ, sum tær av náttúruni hoyra til!
Forherðing Ísraels skal eina ferð halda uppat, tá skal Ísrael koma til trúgv og frelsu
v25
Tí at eg vil ikki, brøður, at tit einki skulu vita um hetta loyndarmál – til tess at tit ikki skulu halda tykkum sjálvar klókar – at forherðing er komin yvir ein part av Ísrael, líka til heidningarnir eru komnir inn allir sum ein.
v26
Og so skal alt Ísrael verða frelst, soleiðis sum skrivað stendur: «Frá Sion skal frelsarin koma, hann skal oyða burtur gudloysi frá Jákupi.
v27
Og hetta er sáttmáli mín við teir, tá ið eg taki burtur syndir teirra.»
v28
Viðvíkjandi gleðiboðskapinum eru teir fíggindar fyri tykkara skuld; men viðvíkjandi útveljingini eru teir elskaðir fyri fedranna skuld;
v29
tí at Guð iðrar seg ikki um náðigávur sínar og kallan sína.
v30
Tí at eins og tit áður vóru Guði ólýdnir, men nú hava fingið miskunn við ólýdni teirra,
v31
soleiðis eru teir nú eisini vorðnir ólýdnir, fyri at eisini teir skulu fáa miskunn við teirri miskunn, sum tykkum er veitt;
v32
tí at Guð hevur givið teir allar ólýdninum í vald, fyri at hann kundi miskunna teir allar.
v33
O, slíkt dýpi av ríkdómi og vísdómi og kunnskapi hjá Guði! Hvør órannsakandi eru dómar hansara og ósporandi vegir hansara!
v34
Tí at hvør hevur kent hug Harrans? Ella hvør hevur verið ráðgevari hansara?
v35
Ella hvør hevur fyrst givið honum, so at tað skuldi verða honum afturgoldið?
v36
Tí at frá honum og við honum og til hansara eru allir lutir. Honum veri dýrd um ævir allar! Amen.


text:
Pápar taka eisini ábyrgd - aftursvar til Rósu
Løgtingskvinnan fyri sambandsflokkin, Rósa Samuelsen, legði í løgtinginum pápar undir at vera ábyrgdarleysar. Hon bygdi sítt uppáhald á eitt dømi, har ein pápi átti sjey børn við sjey ymiskum kvinnum. Út frá hesum skar hon allar pápar yvir ein kamb og segði, at nú máttu pápar taka ábyrgd.
Pápar taka ábyrgd
Tað má metast at vera stak óheppið, tá Rósa Samuelsen tekur so dýran til. Tað kann væl hugsast, at tað finnast pápar, ið renna undan ábyrgd. Tíverri. Men tað finnast eisini dømir, har mammur ikki eru ábyrgdina vaksnar. Tíverri. Men tað merkir ikki, at allar kvinnur renna undan ábyrgd. Tvørturímóti. Tað merkir, at nøkur - sama hvat kyn - eru ikki egnað at taka ábyrgd. Orsøkirnar kunnu vera so nógvar. Sosialur arvur. Umstøðurnar. Lívið. Lagnan. Sálarliga barrlastin. Tí harmar tað meg almikið, tá Rósa Samuelsen leggur soleiðis eftir pápunum.
Vit arbeiða fyri øll
Vit arbeiða við lógum. Okkara aðalmál er ikki at seta mammurnar ímóti pápunum, men at arbeiða saman við mammuni og pápanum, har børnini eru í miðdeplinum. Vit mugu ikki brúka tingsins røðarapall at viðgera einstøk persónsmál. Tað er upp til Ríkisumboðið. Heldur mugu vit gera greitt, hvat vit vilja framyvir. Hvussu skulu vit handfara alsamt vaksandi parlags- og hjúnarskilnaðir, har børnini liggja í klemmu? Hvussu fáa vit best burturúr? Eyðsæð er, at børnini hava brúk fyri báðum foreldrunum. Tey hava hvør sína uppgávu. Tí átti tað heldur at verið okkara aðalmál at javnsett partarnar. Undir núverandi lóggávu hevur mamman í flestu førum rætt til børnini. Sama var galdandi í Danmark. Men ikki longur. Nú hava bæði foreldrini rætt til børnini. Vit áttu at gjørt tað sama.
Hanus Samró
Løgtingsmaður fyri Fólkaflokkin


text:
“The world is a book, and those who do not travel read only one page.” – Saint Augustine
Vit bjóða ferðir um allan heimin, og vit leggja dent á at finna tey bestu ferðamálini til pengarnar.
Vit leggja dent á at finna tey bestu hotellini.
Vit á JFK eru sera væl nøgd við tænastuna frá Fonn Flog, tey svara altíð og eru sera vinarlig og hjálpsom.Hanus Hansen P/F JFK
Mest av øllum kenna vit okkum at vera í góðum hondum tá ið vit bíleggja ferðir okkara frá Fonnflog. Tað er líkamikið um tað er til eina stutta ferð til Keypmannahavnar á fund, ella um vit skulu standa fyri altjóða ráðstevnu í Alta í Norðurnoregi. Alt verður avgreitt væl og virðiliga. Men serliga góð er tænastan, tá ið okkurt á ferðini ikki heilt gongst sum tú ætlar tær, Vit sum ferðast nógv í útjaðaranum í norðuratlantshavinum vita, at ymiskt óvæntað kann koma fyri. Tá er gott at vita at mann hevur Fonnflog aftanfyri seg at rekja fløkjurnar sum eru íkomnar av øllum broytingunum.Jákup Sørensen NORA
Vit hava góðar royndir.
Tá tú skalt út at ferðast, er nógv ymiskt tú skalt minnast til og ymiskir spurningar viðvíkjandi ferðini. Her kanst tú lesa um nøkur ting, sum eru góð at vita.
Vit vilja veita tær tað bestu tænastuna
Fonn Flog er ein ferðaskrivstova, sum selir ferðir kring allan knøttin. Vit eru 15 starvsfólk, sum fegin vilja geva kundum okkara ta bestu tænastuna, vit kunnu veita. Stjórin hevur frá byrjan av lagt áherðslu á, at Fonn Flog skal vera ein ferðaskrivstova, sum setir kundan í hásæti. Fonn Flog hevur tvær deildir - í Klaksvík og í Tórshavn.
Fonn Flog selir alt slag av ferðum/ferðaseðlum. Skalt tú bert hava ein ferðaseðil, ella skal tað vera við hotelli, bili, frítíðaríbúð ella hvat tað skal vera, kunnu vit hjálpa tær. Vit hava samband við nógvar ferðaskrivstovur uttanlands, sum hjálpa okkum við ferðum víðari út í heim og hava eisini samband við nógvar av teimum donsku charter-ferðaskrivstovunum, sum selja bíligar ferðir. Skalt tú hava hotel ella bil, hava vit avtalur við nógv hotel og bilútleigarar, soleiðis at vit kunnu geva tær ein bíligari prís, enn um tú bíleggur tað frá gøtuni.
Fá eitt prát við okkum, og vit hjálpa tær at finna dreymaferðina. Vit snikka ferðina saman júst eftir tínum tørvi og tínum ynskjum.
Vit gera okkara besta fyri at veita kundum okkara eina góða tænastu, og at veita tykkum eina trygga og góða ferð!
Vit hava seljarar við bestu royndum


text:
Tíðindaskriv frá Svimjisambandi Føroya
Leygardagin 28. november 2009 verður landsdystur millum Føroyar og Ísland, í svimjihøllini í Gundadali. Hetta er fyrsti ferð at Svimjisamband Føroya luttekur í sovorðnum landsdysti, síðani føroyingar fyrst í 90-unum vóru í Íslandi og kappaðust.
(Bjarni M. Petersen hitar upp í høllini í Vági tann 7. mars 2009. Undirritaði Rókur tók myndina)
Tjóðirnar báðar eru komnar ásamt um fylgjandi reglur til landsdystin:
– Liðini kappast í 12 útvaldum einstaklingakappingum, tveimum liðkappingum og einari serligari 8×50 liðkapping
– Hvør lið umfatar 8 konufólk og 8 mannfólk úr hvørjari tjóð
– Allir luttakarar svimja minst éina einstaklingakapping, og í mesta lagi tríggjar
– Í 8×50 liðkappingini skal hvørt lið umfata 4 konufólk og 4 mannfólk, í sjálvvaldari raðfylgju
– Í einstaklingakappingum er stigabýtið 4 stig til nr 1, 3 stig til nr 2, 2 stig til nr 3 og 1 stig til nr 4
– Í liðkappingum er stigabýtið 8 stig til nr 1, 6 stig til nr 2, 4 stig til nr 3 og 2 stig til nr 4
– Vinnari er tann tjóð sum tilsamans hevur fingið flest stig, tá ið alt er svomið
Skráin er hendan:
14:00 Svimjarar hita upp
14:00 Upphitingin byrjar
15:45 Upphitingin endar
16:00 Landsdysturin byrjar
16:00 Innmarsj svimjarar og dómarar
16:02 Jon Hestoy SSF-formaður bjóðar vælkomin
16:03 Kaj Leo Johannesen løgmaður heldur røðu
16:06 Eiður Guðnason íslendskur sendiharri í Føroyum heldur røðu
16:09 Íslendskur tjóðsangur
16:11 Føroyskur tjóðstangur
16:13 Útmarsj svimjarar og dómarar
16:15 Innmarsj til fyrstu kapping
16:15 50 rygg kvinnur
– FAR: Birita Debes og Poula Ø. Mohr
– ISL: Hildur Þ. Ármannsdóttir og Erla H. Unnsteinsdóttir
16:17 50 firvald menn
– FAR: Kári J. á Høvdanum og Jóhann Heðinsson
– ISL: Bragi Þorsteinsson og Kristinn Á. Gylfason
16:22 400 frí kvinnur
– FAR: Mona Simonsen og Cecilia Eysturdal
– ISL: Jóna H. Bjarnadóttir og Lea H. Guðjónsdóttir
16:31 200 bringa menn
– FAR: Pál Joensen og Jón Hofgaard
– ISL: Jakob J. Sveinsson og Birgir V. Hannesson
16:38 50 frí kvinnur
– FAR: Shaila millum Garðarnar og Birita Debes
– ISL: Hildur Þ. Ármannsdóttir og Diljá Heimisdóttir
16:43 50 frí menn
– FAR: Pauli Ø. Mohr og Bjarni M. Petersen
– ISL: Bragi Þorsteinsson og Sindri S. Friðriksson
16:49 4×50 blandað kvinnur
– FAR: 2 lið á 4 kvinnur
– ISL: 2 lið á 4 kvinnur
16:57 4×50 blandað menn
– FAR: 2 lið á 4 menn
– ISL: 2 lið á 4 menn
17:06 100 rygg kvinnur
– FAR: Birita Debes og Poula Ø. Mohr
– ISL: Hildur Þ. Ármannsdóttir og Elfa Ingvadóttir
17:12 200 frí menn
– FAR: Pál Joensen og Eyðbjørn Joensen
– ISL: Konráð Hrafnkelsson og Birgir V. Hannesson
17:19 50 firvald kvinnur
– FAR: Shaila millum Garðarnar og Astrið Foldarskarð
– ISL: Lilja M. Stefánsdóttir og Diljá Heimisdóttir
17:25 50 rygg menn
– Føroyar: Kári J. á Høvdanum og Magnus Jákupsson
– Ísland: Sindri S. Friðriksson og Kolbeinn Hrafnkelsson
17:31 100 bringa kvinnur
– Føroyar: Tanja Skaalum og Turið S. Christiansen
– Ísland: María Á. Ásþórsdóttir og Jóna H. Bjarnadóttir
17:37 100 frí menn
– Føroyar: Pauli Ø. Mohr og Bjarni M. Petersen
– Ísland: Bragi Þorsteinsson og Njáll Þrastarson
17:44 8×50 frí kvinnur og menn
– Føroyar: 2 lið við hvør sínum 4 kvinnum og 4 monnum
– Ísland: 2 lið við hvør sínum 4 kvinnum og 4 monnum
17:55 Heiðursmerki
18:00 Liðugt
Eftir landsdystin eru bæði lið boðin til gallaveitslu á Føroya Læraraskúla, saman við venjarum og leiðarum, umframt eini rúgvu av føroyskum svimjarum og øðrum ið vara av svimjingini her heima.
Kringvarp Føroya sendir landdystin beinleiðis í sjónvarpinum frá klokkan 16 til 18, við møguleika at síggja dystin eisini sum “live stream” á www.kringvarp.fo. Hartil ber til at fylgja við tíðunum beinleiðis á www.livetiming.se, og at síggja bæði tað og samskifta við fólk í høllini og øðrum áskoðarum á www.svimjing.com/live
Men besta pláss er sjálvsagt í Gundadalshøllini, frá kl 16:00 leygardagin. Tað kostar einki fyri børn upp til 16 ár, at sleppa inn at síggja tiltakið, og 100 krónur fyri tey sum eru 17 ár ella meira.
Vegna Svimjisamband Føroya
Rókur í Jákupsstovu
tlf 219754


text:
Framúrskarandi og egin - Barbara í Gongini/
Mótavikan í Keypmannahavn, Copenhagen Fashion Week endaði fríggjadagin og aftur hesa ferð hevur Barbara í Gongini tikið lut. Eftir myndunum frá sýningini at døma er føroyski sniðgevin tryggari og meira sannførandi enn nakrantíð í sermerkta stílinum, sum er hennara heilt egni. Tað er hetta, sum teir flestu ummælararnir taka fram, at Barbara í Gongini er ein sera egin sniðgevi.
Hugtakið avantgarde stavar frá myndlistini við einum kravi til listafólkini um at tey skulu vera framman fyri restina, tey skulu bróta mørk og ikki lata sær lynda, men alla tíðina bróta upp úr nýggjum. Avantgardisman var grundleggjandi í fleiri av teimum modernistisku listarákunum, sum settu spurnartekin við hvat list er, t.d. innan dadaismu. Avantgardumóti tók seg upp í trýssunum og er í sær sjálvum eitt sera áhugavert hugtak. Við tað, at móti í breiðari merking jú má vera grundaður á popmentan, á rák, sum ganga fyri seg í nútíðini millum tey flestu, er avantgarde tað øvugta og tessvegna er avantgardumóti í ævigari andsøgn við sjálvan, men ein avantgardusniðgevi sum Barbara í Gongini flytir seg í heilum yvirum mørk eisini crossover frá móta til list.
Ein høvuðstáttur innan avantgarde er at verkini seta spurningar og problematiserar. Hetta sama er galdandi fyri úttrykkið hjá Barbaru í Gongini. Um vit t.d. hyggja at myndunum frá hesi nýggju sýningini hjá Barbaru í Gongini, sæst, at talan ikki er um at fylgja einum siðbundnum, glamourøsum vakurleikaideal á la Hollywood. Heldur fer okkurt slag av problematisering fram, sum setur spurningar til frammanundan galdandi vakurleikaideal. Modellirnar tykjast sminkaðar við denti á tað, vit vanliga plaga at goyma við sminku, myrkar rendir undir eygunum og hangandi eygnabrýr, sum hevur við sær, at modellirnar síggja ørkymlaðar út. Her er bæði drama og humor á skránni. Hárið er í fleiri førum sett eins og ein hjálmur kring høvdið niðurum høkuna. Høvuðslitur innan avantgardumóta er svart og hetta er eisini galdandi fyri klæðini hjá Barbaru í Gongini, sum tó eisini brúkar hvítt og grátt. Við avmarkaða litavalinum verður natúrligt fokus á linjurnar, skap, samansetingar og klipping. Klæðini hjá Barbaru í Gongini taka umhvørvislig atlit, tey eru burðardygg og leggja upp til individuellan kreativitet Her eru fleiri løg av klæði, sum umskarast, men gjøgnumskygnið og kláru linjurnar verða onkursvegna varðveittar. Úttrykkið er androgynt, tað er til tíðir ikki lætt at gjøgnumskoða kynið á modellunum og hetta er greidliga heldur ikki av stórum týdningi, tí her verða øll parametur bjóðað av.
Tað tykist loysa seg at vera konsekvent sum Barbara í Gongini, hon er í hæddini sum sniðgevi beint nú og tað sæst longu á eldhugaðu, altjóða ummælunum, at hennara show hevur verið sera væl eydnað. Tá tað endaði takkaðu áskoðararnir við standandi ovatiónum. Fleiri av ummælarunum nevna eitt ávíst postapokalyptiskt brá, at modellirnar minna um zombiar, sum vála runt eftir heimsins enda, og tað er satt, at eitt ávíst lyndi hómast í mun til at seta umhvørvisligar spurningar, men her er somuleiðis hópin av elegantari coolness, list og skemti yvir kollektiónini.
Í Euroman.dk tekur Ditlev Fejerskov samanum mótavikuna við at nevna fýra sniðgevarar: “Den københavnske modeuge går på hæld og lægger dermed tre dages fejring af dansk mode bag sig. I år var der flere spændende herreshows på programmet, hvor der blandt andet var et kærkomment comeback til Won Hundred, og flotte og gennemførte modeshows fra Han Kjøbenhavn, Henrik Vibskov og Barbara Í Gongini”.
The Nordic Style Magazine skrivar um nýggju kollektiónina hjá “The Faroese brand Barbara I Gongini”, at hon er listarlig, hóskandi hjá øllum, serliga teimum djørvu og umhvørvisliga tilvitaðu. Beto Guzman Abundes skrivar á heimasíðuni nordicstylemag.com, at klæðini í ár ikki bert eru progressiv, men at tey eisini eru ein sterk avspegling av dna´num hjá fyritøkuni, sum er at miðsavnast um tað frælsa individuella heldur enn tær føstu katergoriirnar, sum vanliga verða brúktar. Kollektiónin er døpur og elegant við framúrskarandi listarligum ískoytum. Positiva ummælið endar við eini avbjóðing til lesaran: “If you have the attitude and the interest in owning something a little bit more conceptual, this collection will become your guide on how to do Spring with a tad of Modern Art in it”.
Emilie Graulund skrivar á cover.dk, at Barbara í Gongini aftur sýndi fram eitt show, sum skaraði framúr: “Hvor det sidste sæson betød en performance med to dansere i vilde showpieces, var det i denne omgang mere afdæmpet hvad selve showet angik. Til gengæld var showlokationen noget af det vildere. Barbara í Gongini holdt nemlig show ude i en stor containerhal langt ude på refshaleøen. Med technomusik som hyldede smerte, død og dans trampede modellerne ind på en catwalk mellem høje mure skabt af containere. Tøjet, der som sædvanligt var holdt i primært sort med enkelte hvide outfits i starten af showet, var løst, dekonstrueret og flagerende med store, tribal inspirerede halskæder. Modellerne var stylet med håret redt op omkring ansigtet og mørk zombie make-up, og endda med ekstra påsat hud, som skallede af. Tøjet var måske let og løst, men showet gav et indtryk af dystopiske krigere på techno klub i containerhal”.
Í The Daily fegnast Courtney Forrest um showið, sum hon kallar eina visuella veitslu frá byrjan til enda og so er hon sera hugtikin av leðurjakkunum (each more masterful than the last).
Mótajournalisturin Sarah Skarum er somuleiðis heilt ómetaliga positiv og sigur seg beinleiðis hava fingið eina opinbering av Barbaru í Gongini. Hon skrivar í Berlingske Tidende: “Nogle gange får man en åbenbaring. Pludselig revner himlen, og alt giver mening. Det skete for mig, da Barbara I Gongini holdt show på Refshaleøen i en kæmpe hal, fyldt med skibscontainere langs begge sider af catwalken. For enden en enkelt container, hvor der stod en musiker og spillede. Over et net og så svævebaner, hvor vovelystne besøgende i oplevelsescenteret Urban Camp, der også holder til i bygningen, kunne glide på stålwirer over sceneriet. Poengið við klæðunum hjá Barbaru í Gongini er sambært Sarah Skarum tann vantandi fasittlistin, at hennara klæði ikki eru ein føst, definerað uppliving, sum er avgjørd frammanundan. Tað ber til at justera, broyta í mun til hvør er í klæðunum. Kyn, aldur og stødd hava ongan týdning. Tað, ið hevur týdning er hvat mann sjálv velur.


text:
Tú kanst avgera, hvørji umboð skulu røkja føroysk áhugamál á Fólkatingi. Hvør einasta atkvøða er avgerandi. Bjóði meg fram at umboða teg á Fólkatingi vegna Tjóðveldi (listi E).
Við okkum veitst tú hvat tú fært. Hesi eru míni og okkara lyfti, um tú og E fara á Fólkating:
1. Føroyingar røkja best føroysk áhugamál
Sjálvandi røkja føroyingar best áhugamál føroyinga. Hóast hetta so lata føroyingar í dag stóran part av lóggávu Føroya til danska Fólkatingið at taka støðu til. Uttanríkismál, verjumál, útlendingamál, dómstólar og løgregla eru millum málini, ið enn eru á donskum hondum. Vit gera tað vit kunnu fyri at fáa avgerðarrættin fult og heilt úr Fólkatinginum og heim til Løgtingið og føroyingar. Avgerðin um hetta skal tó sjálvandi takast á Løgtingi, men á Fólkatingi skal fólkatingsumboðið støðugt vera á varðhaldi fyri, at avgerðarrætturin hjá føroyingum ikki minkar, og at øll mál, ið hava týdning fyri Føroyar verða avgjørd av Løgtinginum.
2. Ikki slúsast inn í ES umvegis danska bakdyr
Danmark flytir alsamt størri part av avgerðarrætti sínum til ES, og fer eisini komandi árini at flyta alsamt meira vald og fleiri avgerðir til ES innan øki, ið hava týdning fyri okkum. Tí verða eisini vit í alsamt størri mun innslúsað í ES umvegis danska bakdyr. Hetta skal steðgast. Vit skulu sjálvandi tryggja, at ongin lóggáva, ES-regla ella uttanríkispolitisk avgerð verður sett í gildi í Føroyum uttan at føroyingar hava samtykt hetta.
3. Føroyar eru ikki til sølu
Føroyar eru millum ríkastu lond í heiminum. Pr. íbúgva helst tað ríkasta – um vit bert gagnnýttu okkara tilfeingi til fulnar. Fólkatingssessurin skal ikki nýtast til, at fáa so nógvar danskar kekkar sum møguligt heim til Føroya, ella til hækking av blokkinum. Hetta er óvirðiligt, óneyðugt og setir Føroyar í ringt ljós. Vit skulu sjálvandi heldur virka fyri, at vit í Føroyum til fulnar gagnnýta alt okkara stóra tilfeingi, og fremja ein fíggjar- og búskaparpolitikk, ið skapar ein sjálvbjargnan føroyskan búskap.
4. Fullan limaskap í altjóða samfelagnum
Ómetaliga stórir ótroyttir møguleikar liggja og bíða eftir okkum – eitt nú við føroyskum limaskapi í EFTA (fríhandilssáttmálar við 35 lond og fría atgongd til ES-marknaðin), WTO, Arktiska Ráðnum, ST, Olympiska felagsskapinum IOC, Eurovision o.s.fr. Alt hetta eru møguleikar og dyr, ið latast upp, tá vit fáa fullan og sjálvstøðugan limaskap í altjóða samfelagnum. Til hetta gerst veruleiki, skulu vit gera alt fyri, at vinna Føroyum so stór rættindi og so nógvar møguleikar í altjóða samfelagnum, sum møguligt – bæði í Føroyum og á Fólkatingi.
5. Tjóðskaparrødd – ikki sambands-ES-røddir
Í dag eru føroyingar umboðaðir av tveimum umboðum, ið bæði eru ímóti at skipa Føroyar sum sjálvstøðugt land, og bæði eru fyri føroyskum ES-limaskapi. Hetta umboðar ikki føroyingar sum heild, og er ikki til gagns fyri Føroyar. Neyðugt er við føroyskari tjóðskaparrødd á Fólkatingi.
Men skal hetta eydnast er neyðugt við tínum stuðli.
Kom tú og E á Fólkating – til fyrimuns fyri føroyingar, føroyskt vinnulív og allar Føroyar.
Kristina Háfoss
Valevni til Fólkatingið og løgtingskvinna fyri Tjóðveldi


text:
Ein spildurnýggj bók til útlendsk ferðafólk: 22 støð tú bara mást síggja í Føroyum! Teksturin er á enskum. Bókin er gjørd í samstarvi við íslendska forlagið Crymogea.
Tey 22 støðini í Føroyum eru: Mykines, Gásadalur, Kvívík, Vestmanna, Saksun, Tjørnuvík, Slættaratindur, Risin og Kellingin, Gjógv, Funningur, Oyndarfjørður, Kunoy, Viðareiði, Fugloy, Klaksvík, Gøta, Tórshavnar havn, Tinganes, Kirkjubøur, Koltur og Hestur, Sandoy og Suðuroy.
Í fororðunum verður m.a. sagt um Føroyar, at í hesum friðsælu oyggjum tykjast tað nærum, sum tíðin stendur still. Men sjálvt um fólkið verjir sín mentanararv, hava Føroyar verið fyri ómetaliga stórum broytingum, sum hava formað tær til tað heilt serliga, tær eru í dag. At vitja á øllum hesum 22 fantastisku støðunum fer ikki at avdúka allan loynidómin, men tey eru ein byrjan, sum fer at gera, at tú fert at vilja vitja hetta staðið og hesi fólkini aftur og aftur.
Tað er eyðsæð, at fotografurin hevur drúgvar royndir, flestu myndirnar eru serligar og mangan als ikki soleiðis, vit eru von at síggja okkara oyggjar avmyndaðar. Hóast bókin fyrst og fremst er ætlað ferðafólki, so er hon avgjørd verd hjá okkum føroyingum at ogna sær.
Aftur